Tadiwennit akked umaru-amedyaz Salem Maḥuc

*Salem Maḥuc, d yiwen umedyaz, amaru, si taddart n Cebbu, di Ǧεifra, deg ugezdu n Burǧ Buεririǧ. Segmi yella d ameẓyan i as-tekcem tmaziɣt ul-is. Annect-a, yeǧǧa-t yettaru s tutlayt n uɣref-is si temẓi-s. Tutlayt-inu, tuẓa ɣur-s, testeqsa-t ɣef leqdic-is d tmeddurt-is taseklant. Ad tafem tiririyin-is di tdiwennit-a:*

*Salem Maḥuc, d yiwen umedyaz, amaru, si taddart n Cebbu, di Ǧεifra, deg ugezdu n Burǧ Buεririǧ. Segmi yella d ameẓyan i as-tekcem tmaziɣt ul-is. Annect-a, yeǧǧa-t yettaru s tutlayt n uɣref-is si temẓi-s. Tutlayt-inu, tuẓa ɣur-s, testeqsa-t ɣef leqdic-is d tmeddurt-is taseklant. Ad tafem tiririyin-is di tdiwennit-a:*

Tutlayt-inu : Melmi tebdiḍ amecwar-ik n tẓuri ?

Salem Maḥuc: Asmi meẓẓiyeɣ, ad iliɣ 15 neɣ 16 n yiseggasen, ttariɣ ttarraɣ di ṭṭerf.

Tutlayt-inu : Acḥal n yedlisen i turiḍ, bder-aɣ-ten-id ?

Salem Maḥuc: Idlisen i uriɣ d wigi :

Tamedyazt war tansa 2005.

Taftilt 2006.

Tiṭ ɣer zdat, tayeḍ ɣet deffir 2006.

Aẓar n tnekkit 2007.

Taddart n Cebbu 2017.

Iṭij n yileɣban 2017.

Aɣerrabu n usirem 2020.

Tutlayt-inu : Amek tebdiḍ amecwar n tira ?

Salem Maḥuc: Asmi bdiɣ, ttaruɣ srusuɣ-ten.Tusa-iyi-d tikti ad d-jemεeɣ ayen uriɣ; llan wid i iyi-d-yernan afud, suffɣeɣ-d ammud n tmedyazt d taḥawact n temẓi, ur bɣiɣ ara ad ruḥen, ilaq ad ten-id-afent tsutwin i d-iteddun.

Tutlayt-inu : Anida tettafeḍ iman-ik aṭas di tmedyezt neɣ di tesrit ?

Salem Maḥuc: Ayen i iyi-d-yeldin allen d tamedyezt, tura tamuɣli-w truḥ ɣer tira n tullisin d wungalen. Maca tidet kan, ur zmireɣ ara ad semgirdeɣ gar-asen.

Tutlayt-inu : Acu-ten yisental iɣef tettaruḍ ?

Salem Maḥuc: Mačči d nekk i yettawin, d tignatin i ten-id-yeslalayen. Ma yefreḥ yiwen, ad d-yas usefru n lferḥ, ma yeḥzen d asefru n lqerḥ ara d-yasen. Isental akk yellan di tudert, nedder-iten neɣ nettidir-iten ; lḥif n ddunit, tayri d yiḥulfan, tutlayt d yedles, ansayen d tmagit…ur tezmired ara ad textired, d azrireg i d-ttezririgen deg wallaɣ. Ma d ungal yemgarad ; ad tḥulfuḍ s tikti neɣ s tedyant, ad taruḍ fell-as.

Tutlayt-inu : Amek tettwaliḍ idles gar zik d tura ?

Salem Maḥuc: Idles yuẓa ɣer zdat, mazal-it yettaẓ. Mi ara twaliḍ ilmeẓyen ass-a, ttarun, ssuffuɣen-d, d ayen yessefraḥen aṭas. Ma yelha neɣ ixuss d imeɣriyen ara iḥekmen.

Tutlayt-inu : Idlisen-ik, anwa i ten-yeqqaren s waṭas ?

Salem Maḥuc: Ur ẓriɣ ara ! Maca imeɣriyen tura xussen, ur qqaren ara adlis. Nessaram kan ad tbeddel teswiεt, ad rren ddehn-nsen ɣer tɣuri d udlis.

Tutlayt-inu : Ahat, yella kra n usenfar i tettheyyiḍ ɣer zdat ?

Salem Maḥuc: Sεiɣ yiwen n udlis, muddeɣ-t i teẓrigt, semmaɣ-as "Imnufaq". D ammud n tullisin, yettmeslay-d ɣef tudert n tmeṭṭut. Gar tullisin-a, yiwet tezdeɣ deg udrar di tallit-nni n ṭṭrad wis sin. Tayeḍ ɣef temɣart tazemnit d wazal-is di tmetti… Ssewjadeɣ daɣen, yiwen n uḍebsi d tamacahut i warrac.

Tutlayt-inu : Tiɣri-inek i yimura ?

Salem Maḥuc: Tiɣri-inu i yimura, ur fecclen ara, ad arun, ad d-suffɣen xas akken imeɣriyen xussen. Ma nzan yedlisen-nsen yelha, ma ur nzin ara, ad d-yas wass ad d-banen, am win ijemεen nneεma deg ukufi.

Tutlayt-inu : Acu i tessarameḍ ?

Salem Maḥuc: Ssarameɣ tasekla-nneɣ ad taɣ yal adeg, ad teddukel.

Tutlayt-inu : Awal-ik i wid i iqeddcen ɣef yedles d ublug tutlayt-inu.

Salem Maḥuc: Ad snemmreɣ aṭas Mass Bendali ɣef leqdic-agi amerkanti i ixeddem, ad as-nini afud igerrzen.

Tutlayt-inu : Awal n taggara, a-t-an ɣur-k.

Salem Maḥuc: Tanemmirt ɣef tdiwennit-agi i iyi-tgam, d wazal iyi-tmuddem.

Tadiwennit, tessewjed-itt-id Farida Cebbiri.

https://sadbendali.blogspot.com/2022/04/tadiwennit-akked-umaru-amedyaz-salem.html


Tadiwennit d umedyaz Lyas Ayt Izid Gectuli.

Tutlayt-inu : Anwa i d Lyas n At Izid ?

Lyas Ayt Izid: Lyas Gectuli, d amdan icuban imdanen merra. Ilul ass n lexmis amenzu deg wunbir deg useggas 1987 di taddart n Wayt Izid taɣiwant n Ssuq n Letniyen, di Mεatqa. Lyas, yekker-d deg yirebbi n tmedyezt. Yettuzuzen s yicewwiqen n tyemmat i d-yecrurden si twacult n tẓuri, imi xal-is d amedyaz daɣen.

Tutlayt -inu : Melmi d wamek tkecmeḍ annar n tmedyezt ?

Lyas Ayt Izid: Lyas Gectuli, mačči d netta i yextaren annar n tmedyezt maca d nettat i t- yextaren i wakken ad -yeggri d axalaf n tsuta iεeddan i tsuta n wassa d tin ara d- iteddun. Asmi lliɣ d ameẓyan werǧin i faqeɣ i yiman-iw neɣ ad refdeɣ ttεebga ẓẓayen ɣef yiri-w. Akken teẓram, asefru am win ara irefden lfuci ger yiɣallen-is, asefru am tersasin mi ffɣent si txenfuct, werǧin ad zzint ɣur-s i wakken ad εawdent tuffɣa. Lliɣ semḥaseɣ aṭas i tezlatin di rradyu tis snat, ḥemmleɣ tidwilin n tmedyezt, ttraǧuɣ-tent am win yerǧan aɣrib deg unafag.

Asmi d- mmdeɣ cwiṭ, ḥefḍeɣ isefra n si Muhend u Mḥend. Ttḥiriɣ ad tili tmeɣra di taddart-nneɣ i wakken ad ten-id-iniɣ i yemdanen xas akken meziyiɣ di leεmer. Ttraǧuɣ alama fukken yicenayen i wakken ad d-iniɣ sin neɣ tlata yisefra. Kecmeɣ annar n tmedyezt deg useggas 1999 asmi sεiɣ 11 yiseggasen di leεmer-iw. Asefru amenzu i uriɣ cfiɣ-as yakan.

**Tutlayt-inu :** Acu-ten yisental ara naf deg udlis-ik ?

Lyas Ayt Izid: Times n yihulfan d ammud n tmedyezt i d-ssuffɣeɣ deg useggas 2018, deg-s 17 yisental. Ad naf tayri, tajmilt i tyemmat akked tsertit. Semgardeɣ isental i wakken imeɣri ad yextir asentel i yebɣa ad iɣer.

Tutlayt-inu : Tewwiḍ ddeqs warrazen, melmi ? Bder-aɣ-ten-id.

Lyas Ayt Izid: Gar warrazen wwiɣ :

Arraz wis sin Meεtub lwennas i d-thegga la "fondation matoub Lounes" deg useggas 2012. Arraz amezwaru di tfaska n le "montage poétique" i d-thegga tiddukla tadelsant taflest deg useggas 2017. Arraz wis 4 deg At Lqasem di Buɣni 2018.

Tutlayt-inu : Anwi icennayen neɣ imedyazen iwumi tḥemmleḍ ad tesleḍ ?

Lyas Ayt Izid:

Deg yicenayen i ḥemmleɣ aṭas, ad d-iniɣ Dda Sliman Ɛazem, Lunis Ayt Mangellat, Lwennas Meεtub akked Ɛabbas At Rzin.

Lyas Ayt Izid: A asteqsi s wazal-is. D asḥissef ameqqran imi timetti-nneɣ ur tefki ara azal i tmedyezt. Daɣen, tamurt-nneɣ am tmetti lhant deg yiwen ubrid am wakken msefhament ɣef umedyaz, yella maca yettwaḥqer . Di tmura nniḍen, ad naf d akken d tamedyezt i irefden tutlayin.

Tutlayt-inu : Tettmagareḍ-d uguren, ma llan d acu-ten ?

Lyas Ayt Izid: Uguren llan, acu kan, akken bɣun rsen-d ɣef wannar n tmedyezt ad ten-ibibb umedyaz. Yella d asebbar i wuguren imi yesεa imru iferru-ten yis-s.

Ugur ameqqran, akken llan yimedyazen i d-yessuffuɣen idlisen acu kan yettali-ten uɣebbar di temkarḍiyin imi imdanen ur qqaren ara tamedyezt.

Tutlayt-inu : Tεeddaḍ-d yakan di tedwilin n tmedyezt. Acu i d-ternid seg-sent i tira-k ?

Lyas Ayt Izid: D tidet, εeddaɣ deg waṭas n tedwilin n yisefra deg yimaṭtafen n rradyu, amedya, awal d aciri ɣer Kamal si Muhemmed di rradyu tis snat, azal n tlata tikkal deg tiliẓri wis 4 - tv4, di tedwilt n Mreḥba. Ɛeddaɣ daɣen, achal tikkal di tedwilt Rreḥba n yisefra ɣer Nureddin Ayt Sliman d Zira At Lḥusin. Ufiɣ-d akken tidwilin n yisefra, am win yesseqraben aseklu ɣer lεinser n waman: yal tikkelt mi ara εeddiɣ di tedwilt, ttnerniɣ am wakken yettnerni yimɣi di tefsut. Aṭas n wid i iyi-d-irennun afud d tebɣest, iwakken ad kemmleɣ deg unnar n tmedyezt. Ttḥulfuɣ qerbeɣ ɣer yimdanen mliḥ imi kecmeɣ yal axxam werǧin lliɣ tawwurt.

Tutlayt-inu : Ma nniɣ-ak-d taqbaylit neɣ tamaziɣt, acu ara tiniḍ ?

Lyas Ayt Izid: Taqbaylit d idammen-iw, tedda deg yiẓuran-iw si tlalit-iw ɣer wassa tamaziɣt d amenuɣ ɣef laṣel n lejdud-iw, taεkemt ɣef tuyat n yal amaziɣ, yewwi-d ad yesseḥbiber, wa ad yennaɣ ɣef laṣel-is.

Tutlayt-inu : Tettekkaḍ di tdukliwin tidelsanin, ini-d awal-ik deg usentel-a ?

## Lyas Ayt Izid: Tiddukliwin tidelsanin, d rruḥ n yal taddart di tudrin-nneɣ. Ttwaliɣ d akken tiddukla, d asenεet n yal taddart i yiɣallen n umenuɣ-is ɣef teqbaylit d tmaziɣt s umata. Send ad iliɣ d aεeggal di tiddukla tadelsant di taddart-iw, zziɣ-d acḥal n tudrin anda i iyi-d-ssawalent tdukliwin ad d-awiɣ isefra neɣ ad iliɣ animateur d ayen iyi-ǧǧan ad asmeɣ di leqdic-nsent. D ayen i yi-yeǧǧan ad d-ḥyuɣ tiddukla tadelsant d leqdicat icudden ɣer umezruy n tmaziɣt imi di taddart -nneɣ, tella yakan tiddukla. Asmi teḥres teswiεt di Tmurt n Leqbayel deg yiseggasen 90, teḥbes.

Di taggarra n useggas 2015 tusa-iyi-d tikti i wakken ad nesfuggel yennayer n useggas 2016, mi lliɣ ttqessirreɣ d yilmezyen n taddart-iw bedreɣ-d asfuggel n yennayer ufiɣ-d ddan akk di tikti-w syen nεeggen anejmuε i wakken ad nebdu leqdic n tmeɣra icuban tagi . S tumert d rrezg i d- rran yilmeẓyen i teɣri. Din i nebda leqdic, timsizzliyin n ddabex n ufus, ddabex n uḍar, timsizzelt n tiddas, semi marathon , tagella n Leqbayel ....atg. Uqbel ad nebdu timsizzliyin nεeyyen tacemlit tameqqrant s lmendad n tejmaεit n taddart. Tεedda tcemlit akken ilaq. Imezdaɣ akken ma llan qeccuc meccuc, ameẓyan ameqqran am wakken ara d-yers yitbir acebḥan i d-yewwin lfal n lxir ɣef taddart -nneɣ . D ayen i iyi-yeǧǧan ad d-iniɣ acuɣer ur nettekka ara di temsizzelt n tudrrin zeddigen. Di temlilit i d-yellan tameddit-nni, d lferḥ wis sin i d- yerzan ɣer wudmawen n yilmezyen -nneɣ.

Tεedda tmeɣra n yennayer di tegnatin igerrzen nezzeh, d ayen yeǧǧan imezdaɣ ad amnen belli nezmer ad d-nḥelli arraz n taddart zeddigen. Nebda acebbeḥ n taddart imi tella yakan zeddiget uqbel si tcemliyin i d-ttheyyin yiεeyyalen n useqqamu n taddart. Xas akken neεteb azal n 6 wayyuren deg ucebbeḥ d useggem n taddart, nessaweḍ nḥella-d arraz wis 6 si 73 n tudrin i yettekkan di temsizzelt Ɛisat Rabeḥ. D tameɣra tameqqrant i nexdem, neεreḍ-d deg-s akk tudrin i aɣ-d-yezzin i wakken ad walin ccbaha n taddart -nneɣ, u ad sεun lḥir ula d nutni ad xedmen am nekkni neɣ ugar.

Ufiɣ-d d akken ma neddukkel, nezmer ad nali adrar, ad nezger i yeẓra εlayen. Dɣa din i d-nessawel i temlilit tayeḍ i wakken ad d- nesbedd tidukliwin ara ikemmlen leqdic ɣer sdat . Syin, nefreq ilmeẓyen ɣef tdukliwin, yal wa nerra-t anida iḥemmel.

Wa ɣer tidduklla n twennadt, wa ɣer tiddukla tadelsant, wa ɣer tiddukla n tmetti akked d tin n waddal. Yal tiddukla tettheggi-d kra si leqdicat-is di yal ttiεad. Amedya, tiddukla tadelsant tagmat ideg lliɣ d aεeyyal, tesfugel yennayer, 20 yebrir d usexten i warrac di taddart- nneɣ.

Tutlayt-inu : D acu d isenfaren-ik i yimal?

Lyas Ayt Izid: Isenfaren akka tura, llan acu kan imi teḥres teswiεt, ǧǧiɣ-ten i wussan i d-iteddun ahat ma nedder ad yili wammud n tmedyezt, Ncallah.

Tutlayt-inu : Awal-ik n taggara ?

Lyas Ayt Izid: Ssarmeɣ lliɣ d afessas fell-awen. Tanemmirt-nwen ɣef tdiwennit. Ssarameɣ-awen afud igerrzen di leqdic-nwen.

Tadiwennit, texdem-itt *Farida Cebbiri*

Ablug n tutlayt tamaziɣt d yedles-is. Tutlayt-inu - ma langue est un blog dédié à langue amazighe et sa culture.


Tadiwennit akked tdukturt Nasira Abrus

Tadukturt Nasira Abrus, yeɣran (zik) di tesdawiyin n Tizi Wezzu d Ben Ɛeknun (Zzayer), tebda amahil d taselmadt n tefransist, tuɣal tesselmed tutlayt tamaziɣt mi tudef deg uɣerbaz azzayri. Tkemmel tizrawin-is tisdawanin tunnigin armi d-tewwi aduktura-ines di tmurt n Fransa. Assa, ha-tt d taεeyyalt di C.N.R.S - Ammas Aɣelnaw n Unadi Ussnan deg uḥric n tutlayin. Xas yezga wahil-is yeččur s umahil d waṭas tigawin, Nasira terra-d ɣef yisteqsiyen-nneɣ s taḍfi. Annect-a, iga-aɣ-d tumert akken ad nessenked i yimeɣriyen-nneɣ tadiwennit i d-yellan gar-aneɣ. Ha-tt-aya:

Tutlayt-inu: DR Nasira Abrus, d anta-tt?

Nasira Abrus: D tameṭṭut taqbaylit di Fransa. D Taεeggalt n CNRS akked tesdawit n Aix en Provence. Lliɣ d taselmadt n tefransist sakkin uɣaleɣ d taselmadt n tmaziɣt deg tesnawit Faḍma n Sumer di Tizi Wezzu. Luleɣ di Tgemmunt Ɛezzuz deg At Aysi deg useggas n 1970.

Tutlayt-inu: Mmeslay-aɣ-d ttxil-m ɣef usileɣ-im d umecwar-im n tezrawin i tḍefreḍ ger tmurt, Tizi Wezzu d Fransa.

Nasira Abrus: Γriɣ tasekla d tesnilest tafransist di tesdawit n Bouzerriεa, sakkin ɣriɣ di tesdawit n Tizi Wezzu Majistir n Tasekla akked tesnilest. Ur t-ssuliɣ ara acku bdiɣ aselmed. Dinna i bdiɣ ttarraɣ ddehn-iw ɣer tezrawin i d-yettawin ɣef tutlayin ur nli ara udem unsib am Euskara, takatalant, takursit, tuksitant.

Giɣ amkan i tezrawin n usileɣ n imeslayen akked usegmi n imawalen. Annect-a, di leqdic n yiwen ugraw amecṭuḥ i yesbedd Muḥend Weεmer Usalem deg yella Remḍan Ɛachour, Ɛebdennur Medjber d Ɛli Ɛemran. Uriɣ cwiṭ-deg «gar-aneɣ», yiwet n tesɣunt s teqbaylit i d-nhegga imir akked imeddukal inelmaden i d-bedreɣ, yerna-d ɣer-neɣ Md Uremḍan Mula akked Ɛebdennur Ḥaǧ Saεid.

Tutlayt-inu: Kemm yellan d tanagmayt, tzemreḍ ad aɣ-d-temmeslayeḍ cwiṭ ɣef yimuhal-im n unadi?

Nasira Abrus: Bder-aneɣ-d kra

seg-sen. Ulamma d tamettilest i d ul n tezrawin-iw, seddaɣ-d nezzeh tizrawin ɣef uselmed n tutlayt akked yiwfusen. Sfehmeɣ-d amek d-myezgent snat agi n tmura di tsertit ɣef tmaziɣt. Iban-d amzun akken tamsalt n tmaziɣt mazal-itt d akaram asertan «un dossier politique ». Win yebɣan ad t-iɣer a-t-an da s lekmal. Akken kan fukkeɣ rriɣ-t da di HAL i win yehwaǧen akken ur ttganin ara aseẓreg-nneɣ.

https://halshs.archives-ouvertes.fr/tel-01753777

Tutlayt-inu: Nnan uran s Teqbaylit, d ablug-im ideg i d-telhiḍ di tsekla, eg-aɣ-d tugna fell-as d wacu i yegber.

Nasira Abrus: Nnan uran s Teqbaylit, akken ad yishil usissen n yimura ladɣa imeẓyanen. Sḥassfeɣ kan imi ur stufaɣ ara ad kemmleɣ ayen bdiɣ. Aṭas n yimura i mazal ad ten-rreɣ.

Tutlayt-inu: Asmeskel utlayan (amutlay), am wakken ẓẓay, iteddu kan s ttawil; Dacu tettwaliḍ ilaq i wakken ad frun akk wuguren n yilugan n tira?

Nasira Abrus: Ilugan n tira rekden s umata. Rekden : anamek-is macci d afraz neɣ d abraz, dayen aṭas i itewlen deg-sen, ffɣen-d idlisen gerrzen. Ma d wid yessextutusen, ad uɣalen ɣer deffir neɣ ad zwiren ɣer miḥlal, ula iwumi. Macci d rray. Talɣa taneggarut irekden d tin n tesdawiyin n Bgayet d Tizi, sakkin terna-d Tubiret, wigi rnan cwiṭ ɣef wayen yuqem Mεemmeri akked Inalco-Crb. Nessaram tefra tfukk.

Tutlayt-inu: Tineggura-a, Inalco (Paris), tasdawit n Aix-Marseille akked tin n Naples - L'Orientale, zdint deg yiwen usenfar n ugerdas n unadi di tezrawin timaziɣin. Dacu i yezmer ad d-yawi (ad d-yernu) i tutlayt tamaziɣt?

Nasira Abrus: Tazwara, d ttawil igerrzen, yiwen seg isenfaren yellan di tesdawiyin, macci d ismazaɣen i t-id-yesnulfan. Ur ẓriɣ ara sani yessaweḍ akka tura neɣ amek iteddu. Ur iban ara ma llan inelmaden neɣ ala neɣ dacu qqaren. Ar assa n wussan, ulac wi d-yeffɣen s ugerdas agreɣlan.

Wid i t-yeṭṭfen di Fransa neɣ di Naples, tugti-nsen ur ssinen ara tutlayt neɣ tasekla n tutlayin timaziɣin. Nessaram ahat ad yuɣal ad d-yawi ayen yelhan. Yewwi-d ad nẓer d akken di tmura n Urupa anda yella uselmed, yezmer ad yili uselmad ur yettaru ara ur yessin ara tutlayt ur ili ara aswir neɣ agerdas deg taɣult.

Tutlayt-inu: Telliḍ seg wid yekkin deg usidef n Tmaziɣt deg uɣerbaz di useggas n 1995, d acu n yismektiyen i tesεiḍ ɣef tsuffeɣt Mulud Mεemmri?

Nasira Abrus: S iḥulfan lqayen i d-mmektaɣ tallit n Ben Ɛeknun, ad faṛseɣ tagnit ad sellmeɣ akk ɣef imeddukkal d wid i aɣ-yellan i lmendad. Ad d-mmektiɣ s leqder Mass Rachid Aliche.

Tasuffeɣt-nni d acelqef kan am wakken i as-qqaren : «ay dir siwa ulac » wanag akken yebɣu yili wafud n wat tsuffeɣt nni, macci d izli. Wagi daɣen mmeslayeɣ-d fell-as deg umur wis sin n tezrawt n Duktura-inu.

Tutlayt-inu: Tagnit n usekcem n tmaziɣt deg yiɣerbazen n waɣiren nniḍen, tcuba tin n tmurt n Leqbayel deg yiseggas-nni imezwura. Ini-d awal ɣef way-a.

Nasira Abrus: Tidet kan. D yir ddunit. Imi lḥir deg wul, ifadden kkawen. Acu kan, cwi tella tsuffeɣt-nni, yebda uselmed, yessaweḍ akka tura s ayen igerrzen ulamma deg wayen icudden ɣer tsertit, mazal abrid ɣezzif. Ma tkemmel akka aɣerbas ad yawi tutlayt ɣer nnger ma yella tutlayt uselmed d tin usmeckukel. Ur tban d acu-tt. Ma yekcem uqcic ur yettaf ara daɣen tutlayt-is di lakul seg useggas amenzu….d yir rray.

Tutlayt-inu: D acu i d abrid i ilaqen, i yelhan, i izemren ad yettwaḍfer: tutlayt tamaziɣt tamezdayt (standard) ara yezzin ɣef teqbaylit neɣ aṭas tutlayin timaziɣin yal yiwet di temnaḍt-is. S wassaɣ akked tilawt tinmettit-tasertant n Lezzayer, efk-aneɣ-d tamuɣli-m tussnant s yisem-im d tamussnawt di tesnilest tinmettit.

Nasira Abrus: Ma akka, yif-it kan ad yili uselmed s tmezdayt tamezwarut (standard régional ), sakin ma tgerrez tegnit ad zdint imir tutlayin timezdayin ara d-yifriren. Tinna daɣen n « tamaziɣt tazzayrit », « tamaziɣt tamerrukit », « tamaziɣt talibit », d abaxix. Ma tebɣam tutlayt tamezdayt, ad tili d tin ara yezdin akk tutlayin timaziɣin s umata. Mulac tewwi-d kan ad neqqim di tilawt. Tasekla tbeggen-d annect-a.

Idlisen yuran, am umexlud, ulac wi ten-yeqqaren. Nekk s timmad-iw, ma walaɣ taseddast d umawal s usemnenni di tefyirt taseklant, ur ttkemmileɣ ara taɣuri. Acu kan di tira tussnant terra tmara ad d-yennulfu unamek ad d-nnulfun wawalen (terminologie, lexique d’abstraction, registres, concepts et notions). Tutlayt tamezdayt-agi tameqqrant (pan berbère) ur tettawi ara ar tifrat ladɣa ma yella ulac deffir-s ttawil d tsertit n usegmi.

Tutlayt-inu: Awanek, ur as-yefki ara allalen s wayes ara tennefli Tmaziɣt di tedbelt, di teɣdemt... D lebɣi i ur yesεi ara neɣ yella wayen i t-yeṭṭfen?

Nasira Abrus: Llan akk. Daɣen xas ad yili lebɣi asertan ahat mazal tutlayt ur temmid ara i umawal neɣ i tira n taɣulin-a. Acu kan, ulac ayen i d-yeskanen belli tasertit tgerrez, mazal tamaziɣt d ticiret uḍar ger udabu d wegdud. Dɣa cwiṭ-nni n lǧehd i d-tettak tmetti i unnar ameɣnas, yedda deg zzhu d uɣurru n Ḥirak.

Tutlayt-inu: Tutlayt-nneɣ, la tettnadi ad tekcem deg yiẓeḍwan inmettiyen akked internet am tutlayin nniḍen maca urεad tessaweḍ. D acu i tt-ixuṣṣen akken ad taɣ amkan di ttiknulujiyin n tsenselkimt d teywalt (TIC)?

Nasira Abrus: Annect a, ad yiɣzif wawal. Ad rreɣ kan lwelha ɣer IMSIDAG Iqbayliyen iqeddcen deg unnar-a. Lliɣ niqal cwiṭ yid-sen sin yiseggasen imezwura: Muhend Belqasem, Sliman Amiri, Amaziɣ Bedar, Linda Dib, Merzuq Ouchene, sakkin aṭas i d-yernan. Tamarut Kaysa Khalifi amkan-is, di talwit d taqcict tamezwarut i ikecmen annar-a, tessuqel asenfar n « Chess », Isenfaren Mozilla, Facebook, d uheggi n yeḍrisen d tefyirin di Internet akken ad tili d « tala » i yisenfaren ara d-yeddun (une ressource et base de données libre)

Tutlayt-inu: "Tutlayt-inu", d ablug-nneɣ ideg nqeddec akken nezmer i lmend n tutlayt d yidles. Ini-aɣ-d awal fell-as.

Nasira Abrus: Tutlayt-inu, d ablug i ḥemmleɣ ayen din. Tanemmirt ɣef wakud i tettakked i leqdic am wa.

Tutlayt-inu: Awal n taggara, ad am-t-ǧǧeɣ , efk-it-id d asirem-im ɣef wayen tebɣiḍ.

## Nasira Abrus: Tazwara : ssarameɣ am wassa, ad mlilen yiselmaden n Ben Ɛeknun akken ma llan. Tis snat : Nessaram ad ifakk zzur d ẓẓmik di tmurt, ad d-ffɣen akk yimeḥbas. Ad awen-d-fkeɣ tasuqqilt "ẓẓmik" n Léo Férré yellan di FB, d tarzeft.

Tadiwennit, iga-tt S.Bendali

https://sadbendali.blogspot.com/2022/05/tadiwennit-akked-tdukturt-nasira-abrus.html


Tajmilt i ucennay Dda Muḥuc "Muḥend Ulḥaǧ BENMUHUB”

### Dda Muḥuc, d yiwen n unaẓur ilulen deg Burǧ Mnayel, deg useggas n 1941. Laṣel-is n At Wasif, isem-is aḥeqqani, “Muḥend Ulḥaǧ BENMUHUB”.

Yeɣra tafransist akken ilaq, acku asmi yekcem ɣer uɣerbaz yelmed ɣer yirumyen di tallit-nni, ɣas akken di Lburǧ i d-yekker, Taqbalit, yezga yeṭṭef deg-s, urǧin tenquqel deg yimi-s.

Deg useggas n 1953, yuɣal-d baba-s ɣer yiwaḍiyen, yezdeɣ dinna. Dda Muḥuc, iḥemmel aṭas aẓawan d yisefra, yecna ddeqs n tezlatin, gar-asent: lefraq yid-m d aɣilif, Aḍar mi inuda yettawi-d neɣ yettaǧa, Alemlum, JSK…

Yessufeɣ-d snat n tesfifin, deg-s seddis n tezlatin. Yura diɣen adlis i wumi isemma : « les neuvains d’amour » s tefransist, d isem-is i d awal-is, imi isefra-ines sɛan akk tẓa n yifyar am wid n Si Muḥend Umḥend.Yexdem daɣen kra n tezlatin, yecna-tent Ɛetmani (Ḥemmic n At-Wadda d warraw-is).

Dda Muḥuc, yezweǧ semmus n tikkal, imi yal mi ara yesɛu tameṭṭut ad as-tt-teḍerreq yemma-s, ɣef wannect-a i yesεa tlata n yisurta, ɣer kraḍ n tlawin, ma d snat nniḍen ur sɛint ara dderya. Ruḥent akk ḥala tis ukuẓet i d-yeggran ɣur-s armi yemmut. Tagi d “ Nna Lǧuher” i wumi qqareɣ “ yemma Lǧuher” acku d tamɣart-iw.

Beṛṛa n yisefra d uẓawan, di tudert n yal ass, Dda Muḥuc, d uhdiq, maca hnin, ayen d-yettawi seg uxeddim n tkerwas, d ayla n medden meṛṛa ama d aḥbib, ama d aqrib, ama d aberrani.

Asmi tezzi yis-s ddunit, teɣli-d tewser d leɛyub n temɣer akked waṭṭan, yufa-d iman-is weḥd-s, ulac leḥbab, ulac imawlan, anagar tameṭṭut-is akked mmi-s “Smaɛil”

Asmi d-testeqsa Mm-lḥeqq, tewwi-t ass n 15 di ctember 2003. Yemmut s fad d uḥaruq n tegmat-nni d-yessekker, ur yelli ḥedd ɣer tama-s, imi ulac-itt iɣab later-ines; d acu kan yal yiwen s nnuba-s akken qqaren Wat zik: “Ass-a fell-i, azekka fell-ak”

Massa Bucali-Benmuhub Ḥuriya

**I TUTLAYT-INU**


Tadiwennit akked umaru Fahim Mesεuden

Obtenir le lien Facebook X Pinterest E-mail Autres applications

Tutlayt-inu: Ttxil-k, ssenked-d iman-ik i yiseqdacen n "tutlayt-inu".

Fahim Mesεuden: Nekk d win iḥemmlen tasekla, qeddceɣ akken ssneɣ, s wayen iwumi zemreɣ.

Tutlayt-inu: Melmi tebdiḍ tira?

Fahim Mesεuden: Seg wasmi lliɣ d amecṭuḥ ḥemmleɣ ad aruɣ. Seg wass-n ar ass-a ttnadiɣ, snernayeɣ deg uswir-inu akken ad aẓeɣ ɣer sdat, akken ad d-awiɣ tiktiwin timaynutin i tsekla-nneɣ.

Tutlayt-inu: Mmeslay-aɣ-d ɣef udlis-ik amezwaru. Acu d asentel-is?

Fahim Mesεuden: Adlis-iw amezwaru d ammud n yisefra iwumi fkiɣ azwel « Tiyersi », yeffeɣ-d deg useggas n 2013. Isental yellan deg-s ugten : ddunit, tudert n yilmeẓyen, tayri, agama, tayemmat, tameṭṭut, laṣel, tapidagujit.

Tutlayt-inu: D acu i ak-yettmuddun tahregt i tira?

Fahim Mesεuden: D timetti deg ttidireɣ, d tilufa n yal ass, d tidyanin iḍerrun di ddunit d wayen akken ddreɣ nekk, akked wayen ttwaliɣ iḍerru gar wallen-iw.

Tutlayt-inu: Ini-aɣ-d azal i tla tira ɣur-k (di tudert-ik).

Fahim Mesεuden: Tira ɣur-i, d azuzen, d tukksa n lxiq, d asenɣel n ikuffiren d wurfan yellan deg wul. D aqlab n yisebtar i kra n tedyanin ddreɣ, ama d tid yessefraḥen ama d tid yesseqraḥen.

Tutlayt-inu: Kečč, d win yeɣran ayen yerzan tatiknulujit di tesdawit; ssegzi-aɣ-d amek armi yejbed wul-ik ɣer Tmaziɣt: tlemdeḍ-tt, tuɣaleḍ d amaru yis-s?

Fahim Mesεuden: Aya akk, yebda-d asmi lliɣ d ilemẓi, lliɣ deg umussu adelsan n taddart-nneɣ. Ilmeẓyen iqedcen imiren-nni mlan-aɣ abrid n umennuɣ deg ubrid n laṣel. Imiren gziɣ tikti n umennuɣ ɣef tutlayt-nneɣ. Ẓẓan deg-i tazarreɛt n usmeɣnes, temɣi deg-i, ass-a tewweḍ d aseklu meqqren, iẓuran-is wwten deg-i.

Tutlayt-inu: Tineggura-a, aṭas yilmeẓyen i yettarun s tutlayt-nneɣ tamaziɣt taqbaylit, kečč d yiwen seg-sen. Annect-a d afran neɣ d tamara?

Fahim Mesεuden: Yelha imi neqwa yid-neɣ, tuḥwaǧ-aɣ akk teqbaylit. Nekk, ma yehwa-ak d tamara kan i yi-ideggren akken ad aruɣ. Ur frineɣ ara ad iliɣ d amaru neɣ d amedyaz, acku si zik ttaruɣ i yiman-iw kan, ḥemmleɣ tira, ayen uriɣ qqareɣ-t-id i yimdukkal-iw kan akken ad as-slen. Uɣalen deggren-iyi akken ad d-siẓergeɣ idlisen. Seg yimiren i yebda umecwar-iw.

Tutlayt-inu: Neẓra dakken turiḍ aṭas yidlisen i deg tnuleḍ ddeqs tewsatin d wanawen. Acḥal n yidlisen i turiḍ ar ass-a? Ttxil-k, bder-aɣ-ten-id yiwen yiwen.Fahim Mesεuden: Uriɣ 6 yidlisen :

1-Tiyersi d ammud n yisefra, 2013.

2-Timsirin n ddunit, d tullisin akked tneqqisin, 2014.

3-Anza d ungal, 2016.

4-Izlan n tlawin, d anadi (tamedyezt n temɣarin akked wansayen), 2017.

5-Iziran n temẓi, d ammud n tullisin d yeḍrisen i yigerdan, 2019.

6-Izir deg irebbi n teẓgi, d tanfust i yigerdan, 2020.

Tutlayt-inu: Anida ttnuzun?

Fahim Mesεuden: Ttnuzun akk di tnedlisin n tmurt n Leqbayel. Timsirin n ddunit zemren ad t-afen medden di internet.

Tutlayt-inu: Ayen nettwali igerrez di tsekla-k, d tikci n wazal ladɣa, i tgemmi d yigerdan. Acu d tamentilt n way-a?

Fahim Mesεuden: D ilem i yellan deg wannar i yi-ideggren. Igerdan ur ufin ara tasekla yeddan d uswir-nsen. Asmi lliɣ yakan d aselmad, ttxemmimeɣ ad aruɣ idlisen i yigerdan. Ass-a, aql-i deg-s.

Tutlayt-inu: Si tmucuha d yiḍrisen i turiḍ i yimeẓyanen, tezriḍ ɣer tezlatin i asen-tbuddeḍ. Taneggarut i d-tessuffɣeḍ d "iziran". Ta d yiwet tezlit igerrzen aṭas. Amek i tt-mugren yimdanen?

Fahim Mesεuden: Ihi, ur bniɣ ara yiwwas ad aruɣ tizlatin i yigerdan. Ulamma cennuɣ kan i yiman-iw ger yimdukkal d twacult-iw. Maca asmi d-sɛiɣ mmi, cennuɣ-as s teqbaylit, dɣa usant-d tezlatin-agi deg wallaɣ-iw… Xemmeɣ ad tent-skelseɣ akken ad awḍent akk tameẓẓuɣt n yal agrud aqbayli anda ma yella di ddunit. Tura akka, teffeɣ-d yiwet n tezlit, meɛna mazal 6 nniḍen ad d-ffɣent deg wussan i d-iteddun, sya ar taggara n useggas ad d-ffɣent akk di Youtube. Wid-n yettnadin ad asent-slen, ad nadin kan ɣef yisem « IZIRAN »

Tutlayt-inu: Llan yisenfaren nniḍen?

Fahim Mesεuden: Llan sin yidlisen wejden, yella wungal, yella udlis n wuraren i yigerdan. Niqal llan ad d-ffɣen acḥal aya meɛna taswiɛt ur terkid ara, dɣa weǧleɣ-t. Tura akka ur tt-ɛeṭṭilen ara ad d-ffɣen, ahat sya ar taggara n useggas?

Tutlayt-inu: Amek i tessawaḍeḍ ad tezdiḍ ger umahil-ik d twuri-k n umeskar?

Fahim Mesεuden: Yal tawuri s wakud-is. Mi ara tḥemmleḍ ayen txeddmeḍ ad as-d-tafed tallit-is, ad as-tefkeḍ akud i as-ilaqen. Ilaq kan amdan ad yili yesɛa tuddsa deg wallaɣ-is, akked lecɣal-is.

Tutlayt-inu: Aṭas yimdanen i yettzuxxun s laṣel, nsell-asen qqaren: nekk d aqbayli, d amaziɣ! D acu i izemren ad imel amaziɣ neɣ aqbayli n tidet di tallit-a?

Fahim Mesεuden: Ma yella yiwen yeṭṭef di tmeslayt-is, yettmeslay-itt anda ma yedda igerrez, a-t-an yessidir taqbaylit.

Tutlayt-inu: Ilmeẓyen-nneɣ ass-a, am wid n umaḍal, ttidiren ger waṭas yisemlan, tiɣerɣar n internet yecban youtube, instagram, tiktok, twitter… D acu i ilaqen akken ad sfaydin seg-sen war ma tefsi tutlayt-nneɣ d yidles-nneɣ deg ugaraw-a ur nesεi ixef neɣ ider?

Fahim Mesεuden: Aṭas n lecɣal i yellan lhan deg yiẓeḍwan inmettiyen-agi i d-tbedreḍ. Amedya, nettwali tulawin sewwayent, ttxiḍint, ilmeẓyen d telmeẓyin ttarun taqbaylit, beṭṭun-d isefra, tizlatin, timsirin n teqbaylit… Sumata yella wayen yesɛan lfayda, yella wayen ur nesɛi lmeɛna. Yewwi-d kan ɣef lɣaci ad fernen lḥebb d ukerfa.

Tutlayt-inu: Swayes i tezmer ad tesεu tmagit-nneɣ amur ger yiɣerfan nniḍen deg usemres n wallalen-a itraren?

Fahim Mesεuden: Ilaq akk Leqbayel ad ḥemmlen taqbaylit, ad tt-ttmeslayen, ad tt-ttarun, ad tt-seqdacen di tudert-nsen n yal ass… Aṭas n leqdic i ilaqen. Ilaq usnulfu ara d-ijebden lɣaci n umaḍal. Meɛna aya yuḥwaǧ tadrimt aṭas. Acku amur ameqqran n wid iqeddcen ɣef teqbaylit d imeɣnasen kan, rennun-ten si leǧyub-nsen acku bɣan ad tidir teqbaylit.

Tutlayt-inu: D acu i d asirem-ik ameqqran?

Fahim Mesεuden: Asirem-iw, leqbayel akk ad issinen tira, ad qqaren idlisen yuran s teqbaylit.

Tutlayt-inu: Awal a-t-an ɣur-k akken ad tefkeḍ izen i wid iwumi tebɣiḍ: tawacult, imeɣriyen d wid akk εzizen fell-ak.

Fahim Mesεuden: Tanemmirt i kečč d-yerran tamawt ɣer wayen ttaruɣ.


Tadiwennit d uduktur n tesnilest tamaziɣt Saεid Hasani

Anwa i d Saεid Ḥasani?

### Saεid Ḥasani, Ilul di Leɛzib n Ẓeɛmum (Naṣirya) deg useggas n 1977. Di 2001, yewwi-d turagt n Tmaziɣt akked tegrawt tamezwarut di tesdawit Mulud At Mεemmer.

## Yesselmed ilugan n tira d tjerrumt n tutlayt-is deg yiwet n tdukkla tadelsant di Tizi Uzzu ger 2000 d 2001. Yebda tarmit n uselmed deg uɣerbaz alemmas deg useggas n 2002-2003. Annect-a, yefka-as tagnit yekka d aεeyyal n tidukkla n yiselmaden n Tmaziɣt si 2003 ar 2008. Yezga d aselmad deg uɣerbaz alemmas Ɛemyud Smaεil si 2006 ar 2009. Deg useggas n 2008, yewwi-d agerdas-is n majister n tmaziɣt di tesdawit Mulud At-Mɛemmer.

Si 2009 ar ass-a, d aselmad-amnadi deg ugezdu n tutlayt d yidles tmaziɣt di tesdawit n Tizi-Uzzu. D aɛeggal, d amnadi deg usnadi n uslugen d uselmed n tutlayt tamaziɣt (Laboratoire d’Aménagement et d’Enseignement de la Langue Amazighe). Tazrawt-is n Duktura di taɣult n tesnilest, iga-tt ɣef usmeskel anmawal d ulɣaseddasay di teqbaylit. Yemmesten-itt deg wunbir 2019 s tmesnelya n Ḥaddadu Muḥend-Akli ad fell-as yeɛfu Rebbi. Saεid Ḥasani i d-iḥellan aswir n uselmad amasrag A deg useggas-a, ila azal n 10 tezrawin d yimuhal icudden ɣer tesnilest.

Tutlayt-inu: Ussan-a kan i tezriḍ ɣer uswir n uselmad-amasrag-A deg taɣult n tesnilest, ad ak-nini mebruk u ad ak-nerr tajmilt ɣef umesten-a i d-tḥellaḍ s tidi d waṭas wussisen.

Saεid Ḥasani: Tanemmirt ! anadi asdawan mačči d ayen isehlen, skud yettnadi wabɛaḍ yettaf-d timukrisin ladɣa deg unnar-agi n tmaziɣt. Abrid n tussna d war (ur ili) tilisa. Tura ara yebdu unadi s tidet, ad bdun yisenfaren yeggunin ; nessaram ad nessiweḍ ɣer yiswi-nneɣ.

Tutlayt-inu: Ttxil-k ssenfali-aɣ-d ɣef uḥulfu-inek akked unamek i ila way-a di twuri-nnek d aselmad-amnadi.

Saεid Ḥasani: Tawuri n uselmad-amnadi tuɛer mliḥ. Mačči d aselmed kan neɣ d timsirin kan ara ixeddem uselmad i yinelmaden, maca d amnadi daɣen, meḥsub yesɛa imuhal-ines, yettnadi, yattaru imagraden neɣ idlisen, isedday tizrawin n yinelmaden... atg. Tura ara bdun yisenfaren !!

Tutlayt-inu: Mmeslay-aɣ-d dɣa, ɣef yimuhal-ik isdawanen.

Saεid Ḥasani: Imuhal-iw isdawanen, bdiɣ-ten acḥal aya. Amahil amezwaru, xedmeɣ-t deg useggas n 2001, deg ukatay n licence, ɣef uktawal n yimɣan n temnaḍt n At-Yeḥya Musa. Si tazwara, ay rriɣ ddhen-iw ar taɣult n tesnilest, d tin i yi-ijebden dɣa giɣ akatay deg tsenmawalt (lexicologie) n tmaziɣt ɣef tɣessa (di talɣa akked unamek) n umawal n yimɣan ay d-jemɛeɣ di temnaḍt n At-Yeḥya Mussa. Deg tezrawt-agi, kkseɣ-d (gelmeɣ-d) iberdan n usileɣ n umawal n yimɣan akken ad nẓer amek ulɣen yismawen n yimɣan d wamek ttsemmin i yimɣan di temnaḍt-agi n At-Yeḥya-Musa.

Deg useggas n 2003, bdiɣ amecwar nniḍen nnig-turagt, d asileɣ di taɣult n tesnilest n tmaziɣt. Mi ifukk useggas amezwaru (aseggas aneẓri), xedmeɣ akatay n majister ɣef uglam d ukenni n usmeskel alɣaway gar kradet n tmeslayin n tmurt n Leqbayel : tameslayt n At-Yeḥya-Mussa, tameslayin n Yiɛezzuzen d Uweqqas. Deg ukatay-agi, gelmeɣ-d tameslayt n At Yeḥya-Mussa, kkseɣ-d tulmisin timsisliyin, gelmeɣ-d inagrawen n umyag d unisem n tmeslayt-agi ; rnu kennaɣ-ten ɣer tmeslayin n Yiɛezzuzen d Uweqqas akken ad d-nekkes ayen i-deg mgaradent d wayen i-deg ttemcabint (mgadant) ama di temsislit, ama di tesnalɣa ama deg umawal. Ar taggara, nufa-d igmaḍ-agi : yal tameslayt s tulmisin-is tisnilsiyin (timsisliyin, tilɣawiyin, tinmawalin). Tameslayt n At-Yeḥya-Mussa, teqreb ugar ɣer tmeslayt n Yiɛezzuzen wala ɣer tin n Uweqqas. Akatay-agi , majister msetneɣ-t ass n 10 di mayu n useggas n 2008.

Mi nkenna gar kradet n tmeslayin-nni, nufa-d ayen i-deg ɛedlent d wayen deg i mgaradent (di temsislit, di tesnalɣa akked umawal). Igmaḍ i d-nufa, wellhen-aɣ ad nkemmel anadi deg ukenni gar tmeslayin n tmurt n Leqbayel, dɣa nessewseɛ annar, neṭṭef aṭas n tedgatin di tmurt n Leqbayel, nga tasastant deg-s neṭṭef akk iswiren n tutlayt ; ayagi nga-t di tezrawt-nneɣ n duktura ɣef trakalt tanutlayt n tmaziɣt (taqbaylit), dagi nsexdem titiknulujiyin timaynutin am useɣzan QGIS d wallalen n tsenselkimt i wakken ad neg tikarḍiwin i ɣef ara d-banent ugar tneḍwa, rnu ad nefhem ugar asmeskel anutlay di teqbaylit.

Ihi, tazrawt-agi n majister, twelleh-aɣ, tesban-aɣ-d d acu i yeggunin tutlayt n tmaziɣt ; dɣa bdiɣ tazrawt n duktura i wumi fkiɣ azwel : « Asmeskel anmawal, alɣaseddasay di tmeslayin n tmurt n Leqbayel». Tazrawt-agi, teḍfer inadiyen imezwura yettwaxedmen ɣef trakalt tanutlayt n tmaziɣt ; neɛreḍ nsefhem-d amek ay d-iban usmeskel (amsislay, anmawal akked walɣaseddasay) di teqbaylit d umefruzeɛ-ines di temnaḍin n tmurt n Leqbayel.

Newwet ad d-nesken iswiren i deg d-yettban usmeskel d ukala ay d-yeglan s usmeskel di teqbaylit akken meḥsub ad nefhem tilawt n usmeskel di teqbaylit. Di tazwara, nesleḍ amefruzeɛ di temnaḍin n tmurt n Leqbayel n tneḍwa n kra n wawalen yerzan iktawalen-agi : tafekka n umdan, iɣersiwen, ifrax, imɣan, ismawen n umigaw, irbiben, tiɣma, imyagen deg talɣa taḥerfit, kra n yimedyaten ilɣaseddasayen akken ad nẓer anda ay uɣen aẓar d wanda beddlen, rnu nesleḍ asmeskel amsislay ay d-nemlal, nessefhem-d amek beddlen yimesla asusru ; ma d asmeskel alɣaway, yettbini-d deg usalaɣ ; asmeskel anmawal nufa-t-id s ubeddel n uẓar n wawal. Nefren 111 tedgatin (tuddar) deg yigezda (tiwilayin) n tmurt n Leqbayel : Tizi-Uzzu, Bgayet, Tubiret, Sṭif, Bumerdas, d Burǧ Bu-Ɛririǧ. Tazrawt-iw n Duktura di taɣult n tesnilest, giɣ-tt ɣef usmeskel anmawal d ulɣaseddasay di teqbaylit. Msetneɣ-tt deg wunbir 2019 s tmesnelya n Ḥaddadu Muḥend-Akli ad fell-as yeɛfu Rebbi.

Tutlayt-inu: Kra si tezrawin-ik, llant di google scholar - asmel n unadi ussnan. Dacu n yisental i tzerweḍ deg-sent?

Saεid Ḥasani: Ddeqs n yisental i zerweɣ deg yinadiyen-iw. Acu kan, wid i d-yufraren neɣ amur ameqqran deg-sen ad ten-tafeḍ ttezzin ɣef usmeskel utlayan ; rriɣ ddhen-iw ɣur-s, ɣer temsalt-agi n usmeskel, imi d tagi ay d-yezgan d ugur ameqqran deg uslugen n tutlayt taqbaylit. Snekdeɣ-d daɣen allalen s way-s nezmer ad d-nesken tineḍwa ɣef tkarḍiwin tirakalin ; axaṭer taɣult-agi, tesra aseɣzan ara d-igen tikerḍiwin akken ad tishil tesleḍt. Llan daɣen yisental niḍen am tesmedga yekkaten ad d-tesken talɣiwin d yinumak n yismawen n yidgan, wagi daɣen yella deg yimuhal-iw maca mazal kan ur d-yettwaseẓreg ara.

Tutlayt-inu: Amek tettwaliḍ anya (rythme) n usmeskel utlayan? Amek i iteddu?

Saεid Ḥasani: Anya n usmeskel utlayan, s umata d afellay axaṭer amgarad yettili s umata deg ususru (neɣ lmenṭeq) neɣ deg umawal. Ayen yerzan, taseddast (d ul n tutlayt), ur tbeddel ara tɣessa-s, meḥsub d yiwet di teqbaylit. Leqbayel, mi ara ttmeslayen, ɣas wa seg yidis n ufella, wa seg yidis n wadda, wa ifehhem wa, ɣas yal wa s tmeslayt-is d tulmisin n tmeslayt-is. Di timawit, ur yelli wugur, maca ugur yettbini-d deg uselmed ; amek ara neslugen akk tineḍwa ay d-nettemlili di teqbaylit ? llant temsal frant, tiyaḍ mazal imi ur nessin ara akk timeslayin n teqbaylit akken ad nizmir ad nesbedd isefranen i-ɣef ara nsenned akken ad nefren talɣa ɣef tayeḍ neɣ asusru n wawal ɣef wayeḍ.

Tutlayt-inu: Kečč i yesselmaden di tesdawit Mulud At Mεemmer, mmeslay-aɣ-d cwiṭ ɣef uswir n wassaɣen yellan ger yigezda n Tmaziɣt di taɣult-a n usmeskel n tutlayt-nneɣ.

Saεid Ḥasani: Igezda n tmaziɣt : Win n Tizi-Uzzu, win n Bgayet , win n Tubiret neɣ win n Tbatent, iswi-nsen agejdan d asileɣ n yinelmaden deg taɣult n tutlayt d yidles amaziɣ. Inelmaden ara d-yeffɣen, ad izmiren ad slemden tamaziɣt deg yiɣerbazen imenza d yilemmasen d tesnawiyin. Igezda n Tizi-Uzzu d Bgayet imi d wigi ay d imezwura i d-ilulen, seg-sen i ttagmen yigezda-nni wiyaḍ (Tubiret d Tbatent) neɣ ɣur-sen i ttsenniden. Ma d ayen yerzan tinezdit gar yigezda-agi n tmaziɣt, txuss mliḥ, imi yal agezdu ixeddem i yiman-is, dagi meḥsub deg usileɣ n yinelmaden. Ma d inadiyen n tussna, ha-t-an iban, tussna tettsennid ɣef teẓri d tarrayin akken ad d-iban unadi d ussnan.

Tutlayt-inu: Di tesnilest d tsekla, amek d wacu i ttembeddalent tesdawiyin gar-asent, deg unnar n usdukkel d usemlili n tarrayin n uselmed?

Saεid Ḥasani: Yessefk ad nẓer belli ahil n usileɣ s-way-s xeddmen deg yigezda-agi n tmaziɣt d yiwen : Ahil n Lisans (Licence) d imezdi. Aseggas amezwaru, kif-kif ; aseggas wis-sin d wis-3, ttilint tferniwin : Tasnilest, tasekla d tɣerma. Tasnilest d tsekla, ɣas rnu-d taɣerma, tigi akk ta tessawal i ta deg unnar n unadi. Ɣef waya, igezda n tmaziɣt, tezdi-ten taɣult tutlayt d yidles n tmaziɣt.

Tutlayt-inu: D acu i tettwaliḍ d tifrat i wakken ad taɣ tutlayt abrid n war tuɣalin deg usfari d usetrer.

Saεid Ḥasani: Tutlayt, tewwid-d sin n yiberdan :

1u- d aselmed : Aselmed-is skud la yettaẓ ɣer s-dat, ɣas akken mazal uguren d kra n temsal yeqqnen ɣer wid iɣettsen di tmurt.

Wis-2- d tira d unadi : ddeqs n yimyura la yettarun idlisen, iseggasen ineggura dɣa, aṭas n wungalen i d-yeffɣen ; ayagi ad d-yernu lǧehd i tutlayt axaṭer mazal ur teffiɣ ara seg timawit. Ddeqs n yisental d tewsatin, ay mazal ur d-ffiɣen ara seg timawit. Ayen akk yellan di timawit, mi ara yuɣal ɣer tira, ad iɛawen tutlayt akken ad d-tban, rnu ad d-tifrir. Ayen yerzan asetrer, akken ad teddu tmaziɣt deg ubrid-agi n tutlayin timeqqranin, laqen ttawilat : ilaq wammas n uslugen d uṣeggem n tutlayt (takadimit) akken wid yettarun ad ṭṭafaren akk ayen ad d-tessuffeɣ, rnu tutlayt ad teddu akked wakud. Ilaq daɣen usmuzzeɣ n tdeblin, n yiberdan, ….. Mačči d tazmert ur tezmir ara tutlayt i yiman-is, xaṭi ! maca ur as-ttunefken ara ttawilat i as-ilaqen rnu ur d-teɣli ara gar yifassen n wid i as-izemren d wid ara yizmiren i temsal. Annar n tmaziɣt am win ikerrzen iger, afellaḥ akken ad t-yekrez, ilaq ad yesɛu nnḍer !! Ciṭuḥ-agi i teṭṭef iman-is, s tmeɣnest kan, wamag ula d ciṭuḥ-agi ur yettili ara !!

Tutlayt-inu: Aḥric ameqqran n wid i d-iteffɣen s yigerdasen n Tmaziɣt si tesdawit, ur xeddmen ara yis-sen. Ilaq usḥissef (ahat) imi ur ttekkayen ara di lebni n tutlayt d usmatu-ines?

Saεid Ḥasani: D tidet !! Deg yiseggasen-agi ineggura, ddeqs n yinelmaden i d-itteffɣen s yigerdasen n tmaziɣt ula xeddmen ara. Ula d timsizzelt i wid ara yuɣalen d iselmaden deg usedwel aɣelnaw, ulac taggara-agi, aya-agi, yebda la yessenqas wid i d-ikeccmen ɣer yigezda n tmaziɣt, rnu ula d wid yebdan leqraya deg uswir wis sin neɣ wis-3, ur ttkemmilen ara. Inelmaden, fecclen, rewwlen, yettruḥu-asen lebɣi-nni s way-s i d-keccmen di tazwara, tettenququl-asen nniya !!.

Tutlayt-inu: D acu i d tamuɣli-k ɣef udlis amaziɣ ama d ussnan neɣ d aseklan, ama deg wayen yerzan taɣara neɣ amḍan ?

Saεid Ḥasani: Deg yiseggasen-agi ineggura, ddeqs n yidlisen yettwarun s tmaziɣt i d-yeffɣen ; imyura, bdan la tekkren i taɣulin n tussna mačči d tasekla kan : tasniremt, tasenselkimt, taliktrunikt…. Idlisen-agi i d-yeffɣen, laqen-asent tezrawin akken ad d-ibin wamek tga tɣessa n yirman-nni i d-summren yimyura akken ad ttwazuzren deg tensudwin n tussna. Yessefk daɣen ad ṭṭuqten yidlisen akken ad yili usifi, syin akkin ad d-yifrir lḥebb ɣef ukerfa.

Tutlayt-inu: Imuhal-ik di tesnilest mačči yiwen mačči sin, i melmi asiẓreg-nsen akken ad awḍen ɣer wid i asen-yesran ama d inelmaden, d iselmaden neɣ d wiyaḍ?

Saεid Ḥasani: Imuhal-iw deg tesnilest, ɛeddan i mraw (10) tura, rnu llan akk deg yizeḍwan inmettiyen, yella yiwen udlis yeffeɣ-d deg useggas n 2019 ɣer teẓrigin n Lurupa ɣef trakalt tanutlayt n tmurt n Leqbayel, wagi ɣef uktawal n yimɣan ; wiyaḍ d imagraden, tuget deg-sen d tamsalt n usmeskel anutlay di teqbaylit uɣur rriɣ ddhen-iw ; tikwal tteffɣeɣ si teqbaylit, jebbdeɣ-d si tentaliyin niḍen n tmaziɣt. Sya d afella, ad yili usiẓreg dagi di tmurt n Lezzayer n udlis-nni i d-yeffɣen di teẓrigin n Lurupa.

Tutlayt-inu: S tiḍt-ik n umussnaw-aselmad, amek i ak-d-yettban yimal n Tmaziɣt di tmurt-nneɣ ?

Saεid Ḥasani: Akken i as-yenna umedyaz Meɛtub Lwennas deg usefru-nni-ines : “Tamaziɣt, tban ; iserreḥ-as-d zzman ; ɣas ḥercet ɣur-wen ; A widak yeɣran ; d ifassen n yimeɣban ; ssizedget taswiɛt” ! Ɣas akken tamaziɣt tewwi-d abrid n tussna s tezrawin d yinadiyen, maca abrid-nni n tmeɣnest ur d-yewwi ara ad as-nebru ! akka i tḍerru di tutlayin tindersin ; timeɣnest tettak afud i tutlayt akken ad tidir, akken imawlan-is ur tt-tettun ara, ad tt-ḥemmlen, ad tt-seqdacen, ad tt-selmaden, ad tt-ttmeslayen i warraw-nsen akken ur tnegger ara. Tasertit n tmurt n Lezzayer, tekkat amek ad tsenger tamaziɣt, ɣas akken d tutlayt taɣelnawt, d tunṣibt maca aẓayer-agi ur as-gin ara irebbi akken ad teddu am tutlayin timeqqranin ; ineɣtasen n tmurt n Lezzayer, ur lin ara lḥir akken ad tifrir axaṭer asenfar-nsen yeqqen ɣer taɛrabt-tineslemt, cekneṭḍen deg-s am tmenṭeḍt deg yiselsa ; tamaziɣt amzun akken d takna, ur tesɛi la azal la amkan. Azaglu tɛebba tmaziɣt di tmurt n Lezzayer ulac tamtilt-is deg umaḍal, ɣas akken deg uselmed, tettaẓ ɣer s-dat, maca deg taɣulin niḍen d asḥisef kan !

Tutlayt-inu: Amek tettwaliḍ asemres n Tmaziɣt deg yiẓeḍwan inmettiyen d internet, s wudem amatu?

Saεid Ḥasani: Tamaziɣt, tuɣ amkan deg yizeḍwan inmettiyen ; ayagi, d asurif yelhan, d ayen yessefraḥen, meḥsub semrasen-tt medden, d allal n teywalt ; ayagi d ttbut belli tezmer ad teddu deg ubrid n tutlayin timeqqranin, mačči d tutlayt n tmucuha d yisefra kan !!

Tutlayt-inu: Tutlayt-inu, d ablug iqeddcen ilmend n tutlayt d yidles. Acu d annay-ik fell-as?

Saεid Ḥasani: A wi yufan ad ggten yiblugen am wigi, axaṭer deg-s tfetti tmusni, d annar n tira d usenfali n wid terza temsalt n tmaziɣt. Ḥala abaɣur ay d-yerna i tutlayt, imi deg-s ad naf iḍrisen, timsirin n tjerrumt, amawal, tamedyazt, ….atg

Tutlayt-inu: A-t-an ɣur-k wawal n taggara, efk-d d asirem neɣ izen ɣef wayen triḍ.

Saεid Ḥasani: Riɣ ad d-iniɣ, wid yettarun akken ad d-tban tafat ɣef tamaziɣt, sran asebɣes akken ad kemmlen ur fecclen ara imi abrid yessawen, lebɣi deg wulawen.

Tadiwennit, iga-tt Sadaq Bendali

https://sadbendali.blogspot.com/2022/07/tadiwennit-d-uduktur-n-tesnilest.html


Igmaḍ n tutlayt tamaziɣt deg ukayad n BEM

## *Seg wasmi tudef tutlayt tamaziɣt deg uselmed deg yiɣsuren n usegmi aɣelnaw, ur nesli ara s kra n tesleḍt n yigmaḍ-is iɣurbizen neɣ n uktazal n yigburen d wahilen n uselmed-is. Ula d igmaḍ deg yikayaden unsiben am BEM, ama gerrzen ama xuṣṣen, ur sellen ara medden yis-sen imi kecmen deg unagraw n uktazal amatu ger tangiwin nniḍen. Γummen, ffren am tsegnit deg walim. *

*Seg wasmi tudef tutlayt tamaziɣt deg uselmed deg yiɣsuren n usegmi aɣelnaw, ur nesli ara s kra n tesleḍt n yigmaḍ-is iɣurbizen neɣ n uktazal n yigburen d wahilen n uselmed-is. Ula d igmaḍ deg yikayaden unsiben am BEM, ama gerrzen ama xuṣṣen, ur sellen ara medden yis-sen imi kecmen deg unagraw n uktazal amatu ger tangiwin nniḍen. Γummen, ffren am tsegnit deg walim.*

### Anida yessaweḍ uselmed n Tmaziɣt assa?

D acu d aswir-is ma nesserwes-it akked tangiwin tiseklanin nniḍen i lemmden warrac-nneɣ deg yiɣerbazen? S wudem unsib, adabu n tmurt s uɣlif-is, d netta i ibedden ɣef useddu n yirmuden isnegmanen akk, gar-asen Tamaziɣt. D tidet, tanga tsul (mazal-itt) ur kfin ara fell-as wuguren. Ahat akka i tt-bɣan aṭas n wid ur nzeggel tagnit akken ad as-reglen abrid neɣ ad as-gen tiseɣlay. Icenga-s, llan di yal tiɣmert: tadbelt, tasertit, timetti daɣen. Akken yebɣu yili, aselmed n tutlayt tamaziɣt, yuɣal d tilawt, ladɣa di Tmurt n Leqbayel. Taneqqiḍt taberkant, d asiteb ay ulac fell-as. Xas ttunefken-as wallalen, mmuggen-as wahilen, ttujerrden-as yiswiyen; ulac wi as-yefkan azal i yidis-a ɣef i d-newwi awal deg umagrad-a-nneɣ. Annect-a ulac-it ula seg wid ilan assaɣ usrid yid-s s twuri-nsen am useqqamu unnig n timmuzɣa (HCA), imaswaḍen n Tmaziɣt, igezda isdawanen n tutlayt d yidles, CNPLET…? Wissen ma d ayen iweεren fell-asen neɣ d astufu kan ur as-testufan ara! Wissen melmi ara d-akint tismin ɣef tin yessidiren, yesseččayen, igan ismawen i waṭas n wid yettgensisen tutlayt n Masensen.

### Seg ukayad ɣer yigmaḍ:

Ass-a, asmel-nneɣ "tutlayt-inu", yeɣtes ad d-yeg afus, yemmeɣ iga taɣuri s yizwilen di tsestant di 4 yiɣerbazen ilemmasen n Tmurt n Leqbayel. Iɣerbazen-a, d wi:

- Meddur Rabeḥ n Tfuɣalt di tɣiwant n Wayt Yeḥya Musa - asun n Draε Lmizan deg waɣir n Tizi uzzu.

- Unar Muḥemmed di Maεatqa, deg waɣir n Tizi Uzzu.

- 11 yimeɣrasen n Tiɣilt Buceqfa - Ayt Rzin deg waɣir n Bgayet

Malek Qadum Aqbu deg waɣir n Bgayet

Ur d-neqqar ara d tazrawt talqayant ara d-neg maca ahat d ayen i izemren ad yeldi allen n wid yebɣan ad muqlen ɣer wanida yessaweḍ uselmed n Tmaziɣt deg uɣerbaz azzayri d userwes akked d tutlayin nniḍen: Taεrabt, Tafransist akked Tneglizit.

D tidet, amahil am wa, d win yesran i unekcum s telqey deg wahilen, tarrayt , iswiyen n uselmed, allalen… Akken yebɣu yili, deg wayen yerzan isental n yikayaden unsiben, ttunefkayen ɣef yiwet talɣa yezdin 4 tutlayin. Ma tella yiwet seg-sent ideg ttmagaren yinelmaden iεewwiqen, iban kan: d Tamaziɣt. Anelmad, yezmer ad yefferfec, ad yecceḍ deg ufran n usentel ger tferkiyin n ukayad di tantaliwin yemgaraden i yuran ta s yisekkiken n Tlatinit, Tifinaɣ d Taεrabt. Deg umedya, teḍra-as i yiwen unelmad n uɣerbaz Meddur di Tfuɣalt - Tizi Uzzu, i ixedmen ɣef usentel n Tcawit deg wadeg n Teqbaylit. Imi d-yewwi 9/20, annect-a, yessuder-as-d deg ugmuḍ-is akked win n tanga.

Send ad nessali amagrad-a, nuẓa ɣer waṭas yiɣerbazen ilemmasen akken ad d-nawi izwilen d yigmaḍ iɣurbizen iɣef ara nebnu amagrad. Mačči d ayen isehlen imi: xas akken iselmaden n Tmaziɣt, fkan-d s wudem maca kra n yinemhalen zgan-d d tiseɣlit. Yiwen unemhal di Tmurt n Leqbayel, mi as-tessuter tselmadt n Tmaziɣt igmaḍ n tangiwin akk, yegguma ad as-ten-d-imudd. Tiririt i as-d-yefka tessewham. Yenna-as-d: ur zmireɣ ara ad am-d-fkeɣ akk igmaḍ, ma ulac iselmaden nniḍen ad ten-iɣaḍ lḥal.

Aserwes: Igmaḍ n Tmaziɣt, ufraren ɣef wid n tangiwin tiseklanin nniḍen:

#### a- Amḍan n yinelmaden i yufraren deg ukayad n BEM s yizwilen :

b-Afmiḍi n yinelmaden i yufraren deg ukayad n BEM :

#### c- Amyezwar ger tangiwin:

### Tagrayt:

Igmaḍ i d-nefka deg ufella, xas d kra yimedyaten kan, nezmer ad d-nessuddem seg-sen dakken tutlayt tamaziɣt teṭṭef amkan-is deg uselmed. Tesra kan ad frun wuguren i tettidir, daɣen ad as-ttunefken wallalen akked wazal i tuklal.

Mi ara nwali igmaḍ-is igerrzen zdat tutlayin nniḍen, ad negzu dakken tla azal ɣer yinelmaden d yimarawen-nsen. Ma d iselmaden xas ttidiren ddeqs n yiɣeblan n wallalen, n usileɣ d tikci n wazal, igmaḍ n umahil-nsen ur yezmir ad ten-yeffer yiwen.

Tutlayt tayemmant neɣ n tyemmat, d yiwen wallal swayes igezzu ugrud anamek n tudert d umaḍal d twennaḍt-is. Tutlayt tayemmant, d amdakkel bu wazal ameqqran i wawwaḍ ɣer yiswi n usedwel igerrzen i yal yiwen. Yis-s i yettili uḥraz n tmagit n uɣref d tgemmi-ines tadelsant. Daɣen, tettal-aneɣ aṭas akken ad nessenfali tiktiwin d yiḥulfan-nneɣ ilqayanen.

Tutlayt tayemmant (am Tmaziɣt), mi ara taf iman-is, tettnefli, tẓeḍḍ tagmat, talwit, d umqader ger yimsiwlen-is i yettafen iman-nsen deg-s.

Assa, xas yewwi-d ad neg azal i uselmed n waṭas tutlayin i tarwa-nneɣ, annect-a d win i ilaqen ad yezzi i tutlayt n uɣref - tamaziɣt. Yis-s i yessefk i ugrud amecṭuḥ ad yebdu asurif-is amezwaru deg uɣerbaz. Tid nniḍen, ad d-ḍefrent. Ur nezmir ad nemdel tiwwura fell-asent acku aselmed agtutlay, yettεawan deg usdiwen d yiɣerfan n tmura nniḍen, daɣen deg usnerni n tussniwin d ttiknulujiyin.

Sadaq Bendali

https://sadbendali.blogspot.com/2022/07/igmad-n-tutlayt-tamazit-deg-ukayad-n-bem.html


Tadiwennit d tmeskart taselmadt Ḥuriya Benmuhub Bucali

## Imi d anekcum aɣurbiz deg wussan i d-iteddun, ad awen-d-nessenked yiwet tselmadt n tutlayt tamaziɣt. Taselmadt-a, d tin i ixedmen yiwen usenfar (azmam) i yuklalen ad yili d allal n umahil i zemren ad smersen yiselmaden nniḍen. Mi nuẓa ɣur-s, terra-d s tumert ɣef yisteqsiyen-nneɣ di tdiwennit tuḍfirt:

Ḥuriya Benmuhub-Bucali: Nekk, d Massa Benmuhub i d-ilulen s yisem n Bucali. Deg tazwara, ɣriɣ tussna n tdamsa deg tesdawit n Mulud At Mɛemmer deg ugezdu n Tizi-Uzzu asmi i d-wwiɣ akayad n BAK deg useggas 1998, wwiɣ-d agerdas n taggara n ukala deg 2003. Syin kan, wwiɣ-d akayad nniḍen n BAK, xedmeɣ yis-s Tamaziɣt d yidles-ines. Tura akka, aql-iyi d taselmadt n tutlayt tamaziɣt deg ulmud alemmas. Lliɣ sselmadeɣ deg Ugni n Yiɣran deg Yiwaḍyen seg 2008 alammi d 2016, mbeɛd qqleɣ-d ɣer uɣerbaz alemmas Derdar Saɛid di Tizi-Uzzu, mazal-iyi ar ass-agi dinna.

Tutlayt-inu: D acu i kem-ijebden ɣer taɣult n uselmed? d afran neɣ yella deg-s kra n ugacur?

Ḥuriya Benmuhub-Bucali: Deg tazwara, ur bɣiɣ ara aselmed, ahat d lmektub kan i yi-yewwin ɣur-s, acku bɣiɣ ad xedmeɣ s ugerdas n tdamsa, ma d tamaziɣt ǧǧiɣ-tt kan i yisenfaren i xeddmeɣ. Maca asmi bdiɣ seɣreɣ-tt, ufiɣ-as lbenna seg wakken i tt-ḥemmleɣ; d annect-agi i iyi-yernan afud ad tt-slemdeɣ.

Tutlayt-inu: D acu n wuguren (ma llan) i yettmagar uselmad n Tmaziɣt deg umahil-is assa?

Ḥuriya Benmuhub-Bucali: Uguren i d-nettmagar, mgaraden seg uɣerbaz ɣer wayeḍ, imi llan wid i d-yettafen uguren akked yinemhalen mi ara yili ur as-yefki ara azal akken iwulem lḥal, llan wid i d-yettafen ugur akked yimawlan acku ugin-tt, maca taggara-agi la yettali ciṭ ccan-is. Mačči am zik imi ur telli ur tettekki ara deg leḥsab n tezmilin n yinelmaden (amuskir=0) tuɣal (amuskir=1), tura tewweḍ ɣer umuskir 2, drus maca xir n zik. Ssarameɣ ad yali ugar n 2 n umuskir n Tmaziɣt..

Tutlayt-inu: I yinelmaden?

Ḥuriya Benmuhub-Bucali: Uguren i d-ttmagaren yinelmaden, d ayen yessewhamen, ad tafeḍ anelmad n tmurt n Leqbayel netta ur yessin ara taqbaylit neɣ tamaziɣt, tikwal ala tafransist i yessen, d tamentilt n yimawlan imi ur as-heddren ara s tutlayt n tyemmat. Annect-agi, yettarra aqrur ur yeṭṭafar ara akken ilaq, dɣa yettagi-tt. Maca llan kra ma nefka-as azal , xas ur tt-ssinen ara ttrɛraḍen, ttuɣalen ttabaɛen di tneɣrit. Sḥassfeɣ kan imi ur tt-qqaren ara deg twilayin akk. Dɣa tikwal mi ara d-yas ɣur-neɣ unelmad seg twilayat nniḍen, nseɛɛu ugur yid-s, ur yettabaɛ ara.

Tutlayt-inu: Amek i tettwaliḍ iteddu uselmed n Tmaziɣt di tmurt-nneɣ?

Ḥuriya Benmuhub-Bucali: Nekk ɣur-i, mazal ur iteddu ara akken ilaq imi ur yeṭṭif ara amkan am tangiwin nniḍen, d amecwar ɣezzifen.

Tutlayt-inu: Kemm d yiwet tselmadt ur d-nelhi ara kan di twuri-m n uselmed, maca tettaruḍ tettnadiḍ. Ssegzi-aɣ-d cwiṭ ɣef way-a.

Tutlayt-inu: Amahil-im amezwaru, azwel-is "Azmam n uselmad n tmaziɣt", tbuddeḍ-t i yiselmaden d tselmadin. Acu yegber?

Ḥuriya Benmuhub-Bucali: Amahil-iw amenzu, d “Azmam n uselmad”, ssarameɣ ad asen-yeɛǧeb i yiselmaden n tmaziɣt. Semmaɣ-as azmam acku yesdukkel ayen akk ara yeḥwiǧ uselmad, xedmeɣ-t d aḥerfi war initen acku ad yiɣliy ama i nekk bac ad t-id-suffɣeɣ, ama i yiselmaden ara t-id-yaɣen. Rnu ɣef waya, ad t-yessemres kan yiwen n useggas. Iḥricen i yegber, d wi:

Tifert n yisallen n uselmad

Tafelwit n usefrek n wakud

Tafelwit n uktazal amninad

Tafelwit n trebbuyaɛ

Tazmamt taswast

Tafelwit n uktazal ameɣlal

Tafelwit n tezmilin

Ɣer taggara, ad yexdem uselmad tadaddant (Statistique) i ukraḍyur 1, wis 2 akked wis 3

Tutlayt-inu: Amek i kem-id-tusa tikti fell-as? Acu n yiswiren iwumi ilaq?

Ḥuriya Benmuhub-Bucali: Lliɣ xemmeɣ-t kan i yiman-iw, yernu yal tafelwit weḥd-s, ur tent-semlaleɣ ara akk yernu s excel akken ad qeɛdent tfelwiyin-nni, s tmerna n yiniten. Syin tusa-iyi-d tekti ad t-ssemlileɣ akk akken ur iyi-tteɛraqent ara. Uɣaleɣ xemmeɣ ad t-id-suffɣeɣ i yiselmaden ahat ad yenfeɛ wiyiḍ. Xedmeɣ-t i yiselmaden n ulmud alemmas d wid n tesnawit; maca yezmer ula d win n ulmud amenzu ad t-yessexdem mebla ugur.

Tutlayt-inu: Mi t-neldi nwala-t, nufa-t d tirmit yuklalen asebɣes. Ini-d anida i zemren ad t-afen yiselmaden i tiɣin.

Ḥuriya Benmuhub-Bucali: Aṭas i nelḥa fell-as nekk d mass Benmuhub, argaz-iw, dɣa nessers-it deg waṭas tnedlisin:

Di Tizi Uzzu: Tanedlist Ccix , Yeḥyawi, Zerrar akked Ṭaleb (di temdint tamaynut), Fuḍil deg ubrid n tkadimit.

Di Buzgan: talemmast di tnedlist.

Deg Yiɛeẓẓugen ɣer tnedlist Raḥmu.

Di Micli ɣer Ḥemmud Aɛrab.

Di Draε Lmizan talemmast: tanedlist Qara.

Di Ceεbet Leεmer (Bumerdas): tanedlist Ɛisawi.

Di Tubiret talemmast: tanedlist Belles soeurs.

Di taddart Iɣrem (Leεǧiba): tanedlist Saoudi Said.

Di Bgayet: ɣer tnedlist Ḥassissen, di temdint taqdimt.

Deg Uẓeffun: deg unekcum ɣer temdint tamaynut.

Di Tegzirt: Deg tnedlist yellan di tlemmast n temdint.

Di Friḥa talemmast.

Di Makuda talemmast.

Di Ɛeṭṭuc talemmast.

Deg Yiwaḍiyen: di tama n ssuq ɣer tnedlist Laɛabi.

Mazal ad ilin wiyaḍ ɣer sdat, Ncallah.

Tutlayt-inu: Nḥulfa si tura dakken ur tḥebbseḍ ara kan deg usenfar-a. D acu n yisenfaren nniḍen ara d-ternuḍ sya ɣer zdat?

Ḥuriya Benmuhub-Bucali: Ncallah ur nḥebbes ara dagi, ma walaɣ-t yeɛǧeb i wiyaḍ, ad yili wayen nniḍen ɣer sdat.

Tutlayt-inu: S yisem-im d tayemmat, amek i tettwaliḍ ilaq ad rebbint tyemmatin tarwa-nsent akken ad tezg tutlayt-nneɣ, ad teqqim i lebda, ad tennerni, ad tecbu tiyaḍ yenneflin?

Tutlayt-inu: D acu i tessarameḍ: di twacult-im, deg umahil-im, i yimal n Tmaziɣt?

Ḥuriya Benmuhub-Bucali: Ssarameɣ di twacult-iw, ad teḍfer abrid yessalayen di ccan n tmaziɣt, ssarameɣ ad iyi-d-fken afus n tallelt.

Tutlayt-inu: D acu ara d-tiniḍ ɣef ublug "tutlayt-inu"?

Ḥuriya Benmuhub-Bucali: D isem-is i d awal-is, "tutlayt-inu", d ayen ara yesnernin tutlayt-nneɣ, ladɣa deg ublug imi imdanen akk ssemrasen aglaway akked internet.

Tutlayt-inu: Ad am-neǧǧ awal n taggara, ini-d deg-s ayen triḍ.

Ḥuriya Benmuhub-Bucali: Ssarameɣ ad awen-yeɛǧeb umahil-iw ɣas akken ur as-xdimeɣ ara initen neɣ tiɣma, maca ayen akk ilaqen i uselmad yella deg-s. Tanemmirt-ik a Mass Bendali. Tanemmirt-nwen akk.

Tadiwennit, yexdem-itt S.Bendali

https://sadbendali.blogspot.com/2022/08/tadiwennit-d-tmeskart-taselmadt-huriya.html


Tadiwennit akked tmedyazt tilemẓit Ḥasina Alkama

*Acḥal d tagnit ideg nettḥulfu dakken yettader usirem ɣef yimal n tutlayt-nneɣ tamaziɣt. Si tama nniḍen, yettuɣal yettnerni ladɣa mi ara naẓ ɣer yilmeẓyen-nneɣ. Di tuddar-nneɣ , nettaf aṭas deg-sen i yettaken azal d wul i tutlayt-nsen. Qqaren-tt, ttarun-tt, beggsen fell-as akken ad refden amur-nsen n teεkemt iwakken Tamaziɣt neɣ Taqbaylit ad d-yali fell-as wass amellal, ad tidir i lebda am nettat am tutlayin nniḍen yenneflin. Tamedyazt tanelmadt di taɣult n Tmaziɣt Ḥasina Alkama, d yiwen umedya. Yelli-s n taddart n Tiɣilt Meḥmud n Ssuq n Letniyen di Mεatqa, yeqqaren Tamaziɣt di tesdawit Mulud At Mεemmer n Tizi Uzzu deg uswir n master 1, terra-d akk ɣef yisteqsiyen n tutlayt-inu.*

## Tutlayt-inu : Senked-d iman-im ?

Ḥasina Alkama: Isem-iw Alkama Ḥasina si taddart n Tiɣilt Meḥmud, taɣiwant n Ssuq n Letniyen Mεatqa, d tanelmadt n Master 1 deg ugezdu n tutlayt d yedles amaziɣ di tesdawit n Lmulud At Mεemmer.

Tutlayt-inu : Melmi d wamek i d-tufiḍ iman-im deg ubrid n yisefra d tmedyezt ?

Ḥasina Alkama: Ufiɣ-d iman-iw ttaruɣ isefra segmi temmut yemma-s n Meεtub. Asefru-inu amezwaru, xedmeɣ-t ɣef Nna Ɛelǧiya ad tt-yerḥem Rebbi. Seg wass-nni, iserreḥ yiles-iw d ufus-iw i tira.

Tutlayt-inu : Anwa i am-irennun afud deg umecwar-im ?

Ḥasina Alkama: Tamezwarut i ibedden ɣer tama-w, d tawacult-iw. Syin akkin, ufiɣ-d tiddukla asirem n Yiɣil Lmal i iyi-d-yefkan afus n tallelt d yiwellihen. Gan-iyi tabɣest akken ad aẓeɣ ɣer zdat .

Tutlayt-inu-: Acu-ten yisental iɣef tettaruḍ ?

Ḥasina Alkama: Isental ggten. Ayen akk yellan di tmetti, tteεraḍeɣ ad aruɣ fell-as: imawlan, azal n tmeṭṭut, ddunit, tijmilin, timest-nni i iεeddan….

Ḥasina Alkama: Tikti n udlis, tella deg uqerru-w, xemmeɣ-as yakan. Rnu, abrid n tmedyezt, yewwi-d ad d-yeffeɣ d adlis akken ad t-ɣren yimeɣriyen.

Tutlayt-inu : Wissen ma temlaleḍ-d uguren deg umecwar-agi i d-tewwiḍ ?

Ḥasina Alkama: Taswiεt-a! Lḥemdullah ur d-ufiɣ ara kra n wugur. Tawacult-iw tbedd ɣer tama-w, tettεawan-iyi s wayen tezmer, yis-s i wwiɣ abrid-agi, ɣer deffir ur ttuɣaleɣ ara.

Tutlayt-inu : Melmi i tḥemmleḍ ad taruḍ ?

Ḥasina Alkama: Ḥemmleɣ ad aruɣ s waṭas, mi ara d-yeɣli yiḍ; ttafeɣ iman-iw acku tettili tsusmi, din i d-ttasent tikta s waṭas.

Tutlayt-inu : Anwa acennay neɣ amedyaz iwumi tḥemmleḍ ad tesleḍ ?

Ḥasina Alkama: Ḥemmleɣ ad sleɣ i Dda Lwennas ad t-yerḥem Rebbi, acku netta d aɣerbaz, ɣur-s i d-uǧweɣ tamussni, d netta i iyi-yeldin allen akken ad iḥmileɣ idles-nneɣ.

Tutlayt-inu : Kemm i ikecmen annar n tmedyezt melmi kan, amek twalaḍ adeg n umedyaz di tmurt-nneɣ ?

Ḥasina Alkama: Ttwaliɣ amedyaz ur yesεi ara azekka di tmetti-nneɣ, acku drus maḍi n wid i as-yefkan azal.

Tutlayt-inu : Acu i kem-yewwin ad teɣreḍ idles d tutlayt n tmaziɣt di tesdawit?

Ḥasina Alkama: D nekk i tt-yextaren, si zik-iw i ḥemmleɣ tutlayt-iw. Sarameɣ ad ttekkiɣ di lebni-ines, ad d-rnuɣ kra n yebruyen deg usnerni-ines ɣer zdat.

Tutlayt-inu : Yella kra n usenfar i tettheyyiḍ ɣer sdat ?

Ḥasina Alkama: Aql-i serseɣ ammud n yisefra-w ɣer teẓrigt, sarameɣ ur yettεeṭṭil ara ad d-yeffeɣ. Γef zdat, ad d-swejdeɣ isefra-w deg CD, akken ad asen-slen wid ur nezmir ara ad ɣren.

Tutlayt-inu : Yella wayen tessarameḍ ?

Ḥasina Alkama: Sarameɣ ad tbeddel teswiεt, amedyaz ad yaf iman-is di tmurt-is, ad yesεu amkan i as-iwulmen.

Tutlayt-inu : Awal n taggara i ublug tutlayt-inu ?

Ḥasina Alkama: Ad d-iniɣ tanemmirt meqqren ɣef wazal i iyi-tefkam. Tanemmirt daɣen ɣef leqdic i d-tettheyyim, afud igerrzen deg tekti-nwen.

Tadiwennit, tga-tt Farida Cebbiri

I Tutlayt-inu

https://sadbendali.blogspot.com/2022/08/tadiwennit-akked-tmedyazt-tilemzit.html


Tadiwennit akked umaru Ɛumar Sider

### Ɛumar Sider, d yiwen umaru i yettnadin di ddeqs n yiḥricen n tsekla tamaziɣt taqbaylit. Ha-t-a wamek i d-yessenked iman-is i tutlayt-inu: "Nekk, d Ɛumar Sider. Luleɣ deg useggas 1955 deg Wat Ɛebdelmumen. Lliɣ «géophysicien», kra n tallit di tɣamsa , seɣreɣ «la photographie»… Ma d leqdic-iw ɣef tutlayt d yedles amaziɣ, bdiɣ-t deg useggas 1989, di tiddukla tadelsant Mourad Terbouche".

Tutlayt-inu : Melmi d wamek tebdiḍ amennuɣ ɣef yedles-nneɣ ?

Ɛumar Sider : Ayen d-uriɣ ɣef yinzan, bḍiɣ-t ɣef krad yimuren, yal wa d acu i d-wwiɣ deg-s. Maca d amur wis sin ideg d-zwareɣ. Wa d wagi, yettwabḍa ɣef 3 yeḥricen. Suffɣeɣ-d uṭṭun 1, d amezwaru: “INZAN amek i d-llan” deg-sen tasuqilt s Tefṛansist. Wigi ttawin-d tignatin, timucuha, neɣ amek d-lulen yinzan. Ulamma aṭas i yi-yezwaren wwin-d inzan, axeddim-agi d amaynut. Akken ssneɣ, urǧin d-yettwaru. Ma d asuneḍ wis sin ahat ad d-yeffeɣ sya ɣer taggara n useggas-agi.

Tutlayt-inu: Acu-ten yisental ara naf deg yinzan i d-tjemεeḍ ?

Ɛumar Sider: Ma d isental yellan deg-sen, mačči d yiwen. Wwin-d ɣef yal aḥric: idles, amezruy, ansayen, abeεda tameddurt n tmetti n zik, amek ttwalin timsal… Inzan-agi, semyezwareɣ-ten akken myezwaren yisental di tsuqqilt s Tefransist. Di leqdic ɣef Tmaziɣt, aɣbel meqqren, tamuɣl-w, d aḥiwec d usekfel n wayen yellan d timawit di yal taɣult send ad yettwattu. Wamma tira ur tettfat ara. Nekk, alammi d-ffɣeɣ tasteɣt i d-ltiɣ d tira d usiẓreg n wayen i d-gemreɣ deg 30 yiseggasen. Tasuta-nneɣ, tekka-d si tallit n zzuṛ ɣef Tmaziɣt, ma d tura yelli-as ubrid. Nekk d win i yi-yecban, nefreḥ aṭas s wayen akka i la d-yetteffɣen n yidlisen d tezrawin di yal taɣult s Tmaziɣt. Yella daɣen usebɣes di tira s Tmaziɣt, am warraz n uselway, arraz asya Ǧebbar/ HCA. Tamesrit n udlis amaziɣ deg Wat Wasif… S umata, yal aḥric yella unadi d tsuqilt fell-as.

Nekk, sya ar d-ssuffɣeɣ ayen akka yakk d-heggaɣ ɣef yinzan, ad d-rnuɣ ticeqqufin n umezgun i uriɣ deg yiseggasen n 90, ungal ɣef yiwet n tedyant yeḍran deg useggas 1850, d udlis ɣef Bgayet d temnaḍt-is… Ugur ameqqran deg usuffeɣ d tadrimt: lkaɣeḍ yenefqad, rnu ɣlay. Amaru ad ixelleṣ asiẓreg si lǧib-is, sakkin ad yettṛaǧu acḥal, melmi ara d-yerr aṣurdi-is.

Ulac ugur d tnedlisin. nesrusu idlisen ɣur-sent, mi nzan ad aɣ-d-xellṣent. Sarameɣ tutlayt tamaziɣt ad tuɣal d tunṣibt s tidet, ad tettuseqdec di yal aḥric, di yal taɣult. Maca akken neqqar: Ad teḥzen tenqelt ur yenqic bab-is.Yessefk-aɣ, am di tcemlit, yal wa ad yexdem neɣ ad d-yawi ayen umi yezmer.

Tutlayt-inu: Kečč i d-yellan deffir n ddeqs n tdukkliwin tidelsanin di taddart-ik, ini-aɣ-d acu-tent tmental i yeǧǧan leqdic adelsan ɣur-wen, ur yettkemmmil ara?

Ɛumar Sider: Segmi tbeddel tmendawt n Lezzayer di 1989, nfures tagnit, nesnulfa-d tidukkla tadelsant am wakken d-nnulfant deg waṭas n tudrin n yiqbayliyen (ahat 1000, ɣur-i ismawen-nsent). D acu kan ur ṭṭifent ara, am tmest deg usaɣur. Ula d nekkni akken i aɣ-teḍra. Nella di tlatin, neggra-d di 4 yiεeggalen., sin d inelmaden. Wiyaḍ akk feclen, ḥebsen uqbel ad kfun sin yiseggasen ɣef i nemsefham, di 1991. Nfures tagnit deg 05 yulyu 1995, nerra-d tidukkla-nni. Teqdec 2 yiseggasen d uzgen, tessers leslaḥ… Nerra-tt-id daɣen di 2002 s terbaεt d-yettekkan deg ujmaε n uṣurdi i BRTV…Wa d tikkelt-nni, 3 yiseggasen kan, tessexsi..Syin ɣer da, ur d-teqqil ara.

Tutlayt-inu: Acu-t yiswi-inek di timsizzlin i txeddmeḍ akked yinelmaden deg yiɣerbazen?

Ɛumar Sider: Nekk, seg yimiren uɣaleɣ ɣer leqdic iman-iw kan, ulac tarbaεt. Ltiɣ-d d warrac n uɣerbaz amenzu d ulemmas, tisnawiyin : yal aseggas xeddmeɣ-asen timsizzelt ɣef yidles-nneɣ: imɣan, iɣersiwen, timucuha, timsefra, inzan d unamek-nsen, tasekla… Ttakeɣ-asen-d tiririt imiren kan, widak irebḥen ttakeɣ-asen idlisen. Arrac, imi ẓran isental ɣef wacu i d-ttakeɣ tuttriwin, ttnadin-d, steqsayen imawlan-nsen neɣ lǧiran. Ttasen-d ssnen ugar n wakken llan di tazwara, d winna i d iswi-w.

Tutlayt-inu: Acu tesmenyafed, axeddim d wid meqqren neɣ d yinelmadrn n uɣerbaz alemmas d tesnawit?

Ɛumar Sider: Lemmer ufiɣ, ad smenyafeɣ ad d-ttemliliɣ d yinelmaden n tesnawiyin iwakken ad ssilqiyeɣ tiririyin-inu. Maca ula d wid n uɣerbaz alemmas, uklalen. Ma d wid meqqren, kecmen-ten yiɣeblan n tmeddurt, yewεeṛ ad teẓẓuḍ kra n tikta deg-sen.

Tutlayt-inu: Ddeqs n yisaragen i tgid ama deg yiɣerbazen neɣ di tudrin n Leqbayel. Acu i d tamuɣli-inek deg wannect-a?

Ɛumar Sider: Tudrin n yiqbayliyen mgaradent aṭas di leqdic ɣef yedles. Llant kra sefṛaḥant-iyi nezzeh mi ara waliɣ inelmaden neɣ imezdaɣ n kra deg-sent ṭṭafaṛen-d, ttarrant azal i yisaragen ama sɣur-i, ama sɣur wiyaḍ.

Tutlayt-inu: Amek tettwaliḍ azekka n tutlayt-nneɣ di tmurt-a?

Ɛumar Sider: Di temsalt-agi, nekk tḍerru-iyi am win iɣeẓẓan lebṣel: ttaḍsaɣ, ferḥeɣ; ttruɣ, sḥissifeɣ seg wayen i ttwaliɣ. Mi muqleɣ seg wansi d-nekka, nεedda-d di ṭiṭ n tsegnit, uɣur d-nessaweḍ tura di Tmaziɣt; d taɣelnawt d tunṣibt, tella deg uɣerbaz di tiliẓri, ulamma d askeεrer, yennayer d unṣib, llan yidlisen yis-s, feṛheɣ. Mi muqleɣ s ayen i la neṭṭeggiṛ, acku aṭas deg-neɣ i tt-iḥeqren, ṭṭafaṛen idles ajenṭaḍ, rnu ttin-tt ɣer tutlayin-nniḍen: ugadeɣ amzun nettagem s tallumt. D acu kan, ur aɣ-tlaq ara twaṭṭfa seg uḍad amuḍin. Yelḥa usiren. Lḥaṣul, akken yebɣu yili, nekkni ad nexdem ayen yellan fell-aɣ, wamma agdud, am wasif, ineǧǧer abrid i yiman-is.

Tutlayt-inu: Anwa i ak-irennun afud deg leqdic-inek?

Ɛumar Sider: Mi ṛuḥeɣ ad fecleɣ, mi walaɣ acḥal i d-irennun yimusnawen d wayen i d-snulfuyen di Tmaziɣt d wayen i d-selleɣ seg yisaragen, tettuɣal-iyi-d teṛwiḥt, irennu-iyi-d afud iwakken ur berruɣ ara i ṭṭbel deg waman. Adlis, azal-is meqqer, maca imdanen ur rrin ara ddehn-nsen ɣur-s. Amek nezmer ad d-nejbed imeɣriyen! Imdanen, ugaden laẓ n uεebbuḍ, ur ugaden laẓ n uqerru. Akken i d-yenna Ṭaher Ǧawut : agdud zzzayri, la itett amzun yesεa kra n ugellel "retard" ad t-yeɣrem neɣ yugad ad yekfu wučči di ddunit, la yettfaṛas ad yeččaṛ iẓrem-ines. Dayen i d-seddaɣ deg tmezgunt-iw: akaṛṭabl iwumi-t? Acḥal d axxam i nekcem, ur nufi deg-sen ula d yiwen udlis daxel ! Amek ara iɣer uqcic adlis ma yella imawlan-is urǧin d-ddmen taktabt sdat-s? Daɣen, Kra n yiselmaden urǧin ɣran adlis, anagar win s ways selmaden. Amek ara t-wellhen ad iɣer adlis? D acu kan ha-t-an nnulfant-d tmesriyin n yidlisen d tnedlisin deg waṭas n temnaḍin d tudrin n yiqbayliyen, amer sya ɣer sdat ad beddlen lecɣal d tmuɣli s adlis.

Tutlayt-inu: Awal i ublug n tutlayt-inu d wid i iqeddcen deg-s?

Ɛumar Sider: Afud igerrzen i ublug-nwen i d-yeltin d tutlayt-nneɣ. A wi yufan ad ggten, yal wa d acu ara d-yawi. D acu triḍ ay aderɣal? Yenna-as d tafat!. Awi-d ukan, d asnerni di tutlayt d tmagit. Wid iqeddcen deg-s, ad asen-iniɣ tanemmirt ar tikkelt nniḍen.

Tadiwennit, tga-tt Farida Cebbiri

https://sadbendali.blogspot.com/2022/09/tadiwennit-akked-umaru-umar-sider.html


Tadiwennit d unaẓur acennay Akli Begric

Anaẓur acennay Akli Begric ijebden iman-is seg unnar n ccna kra n wakud, am wakken d asgunfu kan i yesgunfa. "Asgunfu-a", yegzem-it di tefsut yezrin s yiwet tezlit tabidyut igerrzen aṭas, i ibudd i "Teqbaylit". Deg unebdu-a, yerna-d yiwen walbum d amesbaɣur n yisental. Di tallit i deg "yekkussem" uẓawan amaziɣ aqbayli atrar, Akli yuɣal-d s yiwen umahil yettwaxedmen s wul, tezdeg akked tarrayt. Di tazwara n tdiwennit-a i nexdem yid-s, ha-t-a wamek i d-yessenked iman-is: D aselmad, d anaẓur n teklut, d acennay n tezlatin s teqbaylit. Luleɣ ass n 27 Yennayer 1961 deg wat Wagnun. Taddart-iw d "Tala Ggeḥya" di tɣiwant n At Ɛisa Mimun.

Tutlayt-inu: Melmi yebda umecwar-ik n ccna d uẓawan?

Akli Begric: Si temẓi n temẓi-w i yi-tekcem tayri n ccna. Sakkin, lemdeɣ snitra almi d-ufiɣ yiwwas iman-iw d acennay. Ccna ɣur-i, d targit yeffɣen.

Tutlayt-inu: D acu (neɣ d anwa) i k-yesbeɣsen akken tuɣaleḍ d acennay?

Akli Begric: Di lawan-nni, ulac tagi n usebɣes: d iman-iw kan.

Tutlayt-inu: Kečč seg wid icennun tizlit taqbaylit tatrart. Amek armi tferneḍ tawsit-a n uẓawan?

Akli Begric: D ddkir i yellan gar-i d ccna atrar. Srid rriɣ ɣur-s acku deg-s i ttafeɣ aɣanib i iwulmen tamedyezt-iw.

Tutlayt-inu: Anwa i d acennay aqbayli neɣ aberrani i tettwaliḍ d amedya-inek?

Akli Begric: D tizlatin n Yidir fell-as talwit i lliɣ cennuɣ si zik deg tmeɣriwin. D netta i-d amedya-inu.

Tutlayt-inu: Ahat llan yicennayen iqbayliyen neɣ wiyaḍ (seg wid i k-yezwaren), i tḥemmleḍ neɣ i tesmenyafeḍ. D anwi-ten?

Akli Begric: Ḥemmleɣ akk icennayen acku ḥemmleɣ akk ccna s umata, gemmreɣ am tzizwit tamment.

Tutlayt-inu: Acu d taɣawsa swayes tettwakazeḍ deg uɣanib-ik n uẓawan?

Akli Begric: Ṣṣut n tgiṭart "accoustic", d ṣṣut aḥnin ijebbden tameẓẓuɣt, ɣef waya t-giɣ d lebni deg uẓawan-iw atrar.

Tutlayt-inu: Ansi i ak-d-tettas tehregt, ama deg uẓawan, ama deg uḍris?

Akli Begric: Si tudert n yal ass akked tirmi.

Tutlayt-inu: Kečč iḥebsen ccna aṭas yiseggasen, amek tḥulfaḍ di tuɣalin-ik?

Akli Begric: D tumert taḥerfit. Ayen i yi-yessumren d imsefliden-iw i d-ufiɣ assa ɣer umnaṛ ttraǧun-iyi, ur iyi-ttun ara yernu cfan akk i teqdimin-iw.

Tutlayt-inu: Seg yisental iɣef tecniḍ zik: tayri (kemm), asirem di tudert (aki d yiman-ik); tezriḍ ɣer tmagit (ur nelli d atmaten). Tineggura-a, am wakken triḍ ad tazneḍ izen iǧehden i tmurt n Leqbayel i k-id-yefkan. D acu-t?

Akli Begric: Izen : A taqbaylit. Taqbaylit, d tutlayt-nneɣ n tyemmat. Taqbaylit, d tayemmat i aɣ- yurwen d irgazen, d-iqbayliyen.

Tutlayt-inu: Deg useggas-a, tessuffɣeḍ snat tezlatin igerrzen aṭas: Tamezwarut, d Taqbaylit; tis snat, d abrid ɣer udrar. Mmeslay-aɣ-d fell-asent.

Akli Begric: D isental i iyi-yellan aṭas aya deg wul dɣa assa yewweḍ-d wass-nsen, ffɣen-d. D tasemɣurt i tutlayt, d tasemɣurt i tmurt n Leqbayel yeffulkin.

Tutlayt-inu: Akli, mačči kan d acennay. D acu nniḍen i txeddmeḍ di tudert-ik?

Akli Begric: Lliɣ d aselmad n teklut, am wakken xeddmeɣ di tesnurayt n udellel ar tura.

Tutlayt-inu: Arrac imaziɣen imeẓyanen "i yettɣaḍen aṭas" imi lemmden, cennun tizlatin s tutlayin nniḍen. Xas bɣan ad lemden, ad cnun s tutlayt-nsen, wissen ma ad afen tizlatin i asen-yettwarun! Dacu i d tamentilt n way-a?

Akli Begric: Ilaq s tidet, ad nerr azal i tezlit n yimeẓyanen (ɣef yimeẓyanen), maca urεad neṣṣaweḍ ad nexdem am wakken xeddmen deg tmura tijenṭaḍin. Dihin, ẓran d akken d arrac i d llsas n tudert n uzekka, yernu aẓawan d tagella n yiman. Ccna i yimeẓyanen d aswir s wazal-is, lemmer tegza tmetti.

Tutlayt-inu:

**Mi ara selleɣ i tezlatin-ik, taɣect-ik ḥninen aṭas, d uẓawan-ik yessecrahen tameẓẓuɣt, tettas-iyi-d tekti, ad ak-tt-id-fkeɣ d asteqsi-a: melmi ara tecnuḍ i warrac-nneɣ imeẓyanen?**

Akli Begric: D asenfar igerrzen, ayɣer ala? Awi yufan akud… Maca llant kra n yiḍrisen yettraǧun tafat.

Tutlayt-inu: D acu-ten yisenfaren-ik i yimal uqrib?

Akli Begric: Ccna, tamedyezt, taklut akked tira. Ad d-rreɣ "iklipen" i yal tizlatin-iw akken ad d-ggrin i lebda.

Tutlayt-inu: Awal-ik n taggara, ssiweḍ deg-s izen i wid tebɣiḍ, i tḥemmleḍ.

Akli Begric: Ssarameɣ wwiɣ-d abruy n sserr i teqbaylit-iw. Ssarameɣ album-iw n wussan-a ad yeεǧeb akk wid i as-yeslan. Mazal ad necnu, mazal ad nessirem ad lhun wussan.

Tutlayt-inu: D acu i d tamuɣli-k ɣef ublug "tutlayt-inu"?

Akli Begric: Ablug d win yessebɣasen, d win d-yettarran asirem d akken mazal wid iqeddcen ɣef teqbaylit s teqbaylit di yal taɣult. D aɣerbaz, deg-s nlemmed. Ssarameɣ-as afud uzmir. Tanemmirt-ik a mass Bendali

*Tadiwennit, iga-tt S.Bendali*

https://sadbendali.blogspot.com/2022/09/tadiwennit-d-unazur-acennay-akli-begric.html


Tadiwennit d umedyaz acennay ilemẓi Mahdi Massaid

*Deg ubrid n usebɣes n yimeskaren iqeddcen di taɣult n Tmaziɣt, assa, ad nessenked i yiseqdacen n "tutlayt-inu" tadiwennit i d-yellan akked umedyaz acennay Mahdi Massaid. Ha-tt-aya:*

Tutlayt-inu: Ttxil-k senked-d iman-ik ?

Mahdi Massaid: Azul, isem-iw Mahdi Massaid, luleɣ ass n 06 fuṛaṛ 1995 di Buɣni deg waɣir n Tizi Wezzu. Nekk, d acennay, d amaru, suffɣeɣ-d yakan aḍebṣi yesεan seddiset (6) tuɣac deg useggas n 2020, rniɣ-d adlis d ammud n yisefra s uzwel "timcukal" deg useggas n 2022. Γriɣ di tesdawit Mulud At Mεemmer n Tizi-Uzzu, wwiɣ-d deg-s turagt di "iliktrutiknik.

Tutlayt-inu: Kečč d amedyaz, d acennay, melmi d wamek tebdid amecwar-ik ?

Mahdi Massaid: Mačči d ayen ara siḍneɣ, neɣ ara ḥesbeɣ, bdiɣ asmi sεiɣ ahat 17 yiseggasen, uqbel ad lemdeɣ snitra. Lliɣ uriɣ yakan kra n tuɣac, s uẓawan akked yisefra, syen akkin nniɣ-as ilaq ad lemdeɣ snitra imi d nettat kan i iqeṛben ɣer yidles d ccna- nneɣ n Teqbaylit. Akken neẓṛa, di tmetti- nneɣ d amundul neɣ d agitaṛ kan i yellan s ṭṭaqa, ihi bdiɣ lemdeɣ ciṭ cit, s wataṣ n lḥir d lebɣi n temẓi. Yesselmad-iyi imiren yiwen d mmi-s n dadda, isem-is Belεid, yemla-iyi amek ara ṭṭfeɣ snitra, ciṭ ciṭ almi ssawḍeɣ xedmeɣ-d aḍebṣi amezwaru.

Tutlayt-inu: D tamedyezt i d-yesnulfan ccna neɣ d ccna i k-yeǧǧan ad tuɣaleḍ d amedyaz ?

Mahdi Massaid: Ta s ta, tikwal d asefru i d-yettarwen aẓawan, tikwal d anemgal, tikwal tettas-d taɣect tewjed, s usefru akked uẓawan, ad as-tiniḍ d anwa iyi-tt-id-yemlan.

Tutlayt-inu: Anwa i tesmenyafeḍ ɣef wayeḍ ?

Mahdi Massaid: Ur zmireɣ ara ad ferneɣ gar-asen, yal yiwen amek ttafeɣ iman-iw deg-s, yal yiwen s wazal-is, yal yiwen s wudem-is, imi di sin d allalen n usefti n wawal, n tikta. Deg umedya, amdan mi ara yesεu sin warraw-is, ɣur-s yiwen wazal i sεan, yiwet tmuɣli-s ɣur-sen, yiwet n tayri, ɣas mgaraden, d amgured-nni i d ccbaḥa, amgired d abaɣur.

Tutlayt-inu: Acu n ṣṣenf n ccna i tesmenyafeḍ ?

Mahdi Massaid: Ḥemmleɣ akk ccna yellan deg umaḍal, yal aḥulfu yettawi-yi ɣer ṣṣenf ara yernun fell-as, neɣ ad t-yezzuznen, acu kan ṣṣenf i cennuɣ iban, d aceεbi atrar, cennuɣ-t acku yers ɣef lxaṭeṛ. Maca anaẓuṛ ur yezmir ara ad yecnu ayen ur t-nezzuzun ara, neɣ ayen ur t-nesduqqus ara, neɣ zemreɣ ad d-iniɣ luleɣ-d yis-s, d taquddiṛt i d-yeddan di ṛṛuḥ-iw, nettaεṛaḍ ad nexdem ayen icebḥen, yesεan sser, d wayen i wumi nezmer daɣen.

Tutlayt-inu: Γef wacu i d-tettawiḍ tamedyazt ?

Mahdi Massaid: Ttaruɣ ɣef kullec akked wulac, mačči d yiwet n temsalt, ama deg wayen i ddreɣ neɣ d wayen ddren wiyaḍ. Aḥulfu yiwen, ɣas mgaraden yemdanen, imeṭṭi yiwen ɣas allen mgaradent, tikwal tahregt tettas-iyi-d seg yidlisen i qqareɣ, si tuɣac i selleɣ ama si tidak i d-yettnulfun neɣ si tuɣac n yicennayen iqbuṛen. Tahregt! mačči d ayen i nezmer ad d-nessefhem, tettas-d melmi d wakken i as-yehwa, tikwal seg wulac i d-yettas kullec, tikwal d anemgal.

Tutlayt-inu: Amek i ak-d-tusa tikti ad teldiḍ amaṭṭaf n Yutub ?

Mahdi Massaid: Ala yutub mačči d tikti i-d-tusa, ddiɣ d wakud acku ur nezmir ara ad nelḥu mgal-is. D akud i d-yennan akka, tura inaẓuṛen meṛṛa zzuzzuren axeddim -nsen di internet, ɣas akken yewεer-aɣ lḥal imi tikwal ttxaṣṣan wallalen iwakken anaẓuṛ ad yesfaydi si internet, neɣ ad yezzenz adlis-is neɣ aḍebṣi-is d wayen nniḍen di tẓuṛi s umata.

Tutlayt-inu: Acu tezzuzzureḍ deg-s ?

Mahdi Massaid: Zzuzzureɣ deg-s tuɣac, tibidyutin, ayen xeddmeɣ di ccna, tikwal d tibidyutin i xeddmeɣ deg uxxam. Daɣen! zzuzzureɣ deg-s isefra n udlis i d-yeffɣen yakan "Timcukal". Imi llan wid ur nessin ara ad ɣren Tamaziɣt, xeddmeɣ-ten d tibidyutin iwakken ad asen-slen wid ur neqqaṛ ara. Ttaεṛaḍeɣ ad ssiwḍeɣ izen s wallalen yellan gar yifassen.

Tutlayt-inu: Hder-aɣ-d ciṭ ɣef udlis-ik timcukal d wayen yellan deg-s ?

Mahdi Massaid: Adlis Timcukal d adlis n yisefra, xedmeɣ deg-s sin yeḥricen, llan yisefra yesεan izwal, d isefra ɣezzifen ciṭ, ṭṭaqa deg-sen d tuɣac i uriɣ yakan asmi sεiɣ ahat 17 ar 19 yiseggasen, ma d aḥric wis sin i wumi semmaɣ (Am Zik Nni), yal asefru deg-s yesεa kan 9 tẓa yijerdan. Semmaɣ-as Am Zik Nni, acku ttemcabin yisefra-s ɣer wid n zik i d-ttawin di tmetti-nneɣ taqbaylit ama di tmeɣriwin neɣ di ssuq... D adlis i d-iheddṛen ɣef waṭaṣ temsal, ladɣa tudert n yilemẓi di tmetti- nneɣ.

Adlis Timcukal, yella di temkarḍiyin di Tizi Wezzu, ur ssawḍeɣ ara ad t-suffɣeɣ ɣer wanida nniḍen, akken neḥṣa mačči d ayen isehlen. Acu kan win yebɣan ad t-iɣeṛ, neɣ ad t-yesεu, yezmer ad-iyi-d-yeǧǧ izen deg yisebtar n uẓeṭṭa inmetti, si tama-w ad xedmeɣ ayen i zemreɣ akken ad t-ssiwḍaɣ ɣer yal win d yal yiwet d yal adeg.

Tutlayt-inu: Amek tettwaliḍ adeg n udlis Aqbayli di tmetti-nneɣ ?

Mahdi Massaid: Adlis, tuḥwaǧ-it tmetti, yis-s i yettneffis yedles, aṭaṣ i d-yeqqaren d akken drus n wid yeqqaṛen di tmetti n wakud-agi. D tidet, adlis mačči am ccna, yal yiwen d acu n wudem s wayes yesseftay awal akked tikta, ur tezmir ara tmetti ad tidir bla adlis. Akken daɣen, amaru ur yezmir ara ad yaru ma ulac timetti ara d-yessakin deg-s tahregt.

Tameslayt-nneɣ, ilaq ad tettwaru, siwa s tira i tezmer ad timɣuṛ, ad tennerni, ad tekcem tussna. Aɣbel ameqqran, dakken mačči akk tisutwin ɣrant Tamaziɣt.Taɣuṛi n yedlisen n Tmaziɣt, ad d-yas wakud-is, ilaq aṭaṣ n uxeddim, aṭaṣ n lḥir akked ṣṣbeṛ, ilaq daɣen i umaru ad yissin amek ara yessiweḍ izen-is i wid ilaqen.

Tutlayt-inu: Melmi i tettafeḍ iman-ik mi ara taruḍ, mi ara tecnuḍ ? Acu i k-id-yessenṭaqen ?

Mahdi Massaid: Mačči d nekk i iferrnen lawan n tehregt, ur zmireɣ ara ad ẓṛeɣ neɣ ad d-iniɣ melmi i beqquɣ ad aruɣ, acku ttaruɣ di yal akud. Asefru, tizlit neɣ tira s umata, yettas-d kan akka bla aṣiḍen bla lebɣi. D taɣawsa i d-yettasen weḥd-s, daymi i as-semman tahregt.

Tutlayt-inu: Anwa i ak-irennun afud d tebɣest di leqdic-inek ɣef Tmaziɣt ?

Mahdi Massaid: Ayen iyi-irennun tabɣest d wafud, d tayri n bla aṣiḍen neɣ akukru i ttawiɣ deg wul akked wallaɣ i yidles s umata. Tawacult-iw, imawlan-iw neɣ wid i yi-iqeṛben mliḥ, llan diɣ kra n yimeddukal n yidles, kra leḥbab ttakken-iyi aṭaṣ n tebɣest akked lḥir. Mi ara yamen unaẓuṛ s wayen ixeddem, ulac i izemren ad t-yessefcel, ɣas ad yeεyu, ad yesteεfu meεna ur ifeccell ara. Tikwal, ula d facal-nni, yettuɣal d tahregt ara d-yarwen tizlit, awal neɣ taẓuṛi. Tikwal, ɣas yebɣa unaẓuṛ ad yeḥbes, ur yettizmir ara. Yezmer ahat ad iɣab ɣef wid i t-iḥemmlen, meεna ur yezmir ara ad yeǧǧ taẓuṛi ma tugi ad t-teǧǧ.

Tutlayt-inu: Yella wacu i d-tessewjadeḍ akka ɣer sdat ?

Mahdi Massaid: Amaynut yezga yella, meεna ur zmireɣ ara ad d-iniɣ melmi ad yeffeɣ imi mačči deg ufus-iw i tella. Yerna melmi kan i d-suffɣeɣ tizlit tamaynut i yellan di yutub, d tizlit ɣef yennayer teffɣed yennayer iεeddan.

Tutlayt-inu: Kečč d ilemẓi akken kan tebdiḍ amecwar, acu tessarameḍ ?

Mahdi Massaid: Ssarameɣ ad yili usirem, d netta i d ṣṣeḥ. Ssarameɣ idles-nneɣ ad yaweḍ ɣer wanda ilaq, ad yekcem tussna, ad yettwaxdem akken ilaq. Ssarameɣ ad nessiweḍ ad nefrez ger lḥeb d ukerfa, ssarameɣ ur ttiliɣ ara seg ukerfa.

Tutlayt-inu: Awal-ik n taggara i wid i iqeddcen ɣef yedles-nneɣ - Tutlayt-inu ?

Mahdi Massaid: Ad asen-iniɣ afud igerrzen, ladɣa ilmeẓyen d telmeẓyin iqeddcen ɣef yidles. Ad asen-iniɣ tanemmirt tameqqṛant i widak igan llsas n lebni n yidles aqbayli d umaziɣ s umata. Ma d wid n wakud-agi, ssarameɣ ad rnun ad xedmen ugar, ad gerrzen taswiεt ugar. Facal, ilaq ad t-nerr d lǧehd swayes ara nqabel ayen i d-iteddun. Tanemmirt ɣef udiwenneni-agi, ssarameɣ ad iliɣ fessuseɣ ɣef wid ara t-yeɣren.

Tadiwennit, tga-tt Farida Cebbiri

https://sadbendali.blogspot.com/2023/02/tadiwennit-d-umedyaz-acennay-ilemzi.html


Inzan (3) n Nura Ibeknusen

### Inzan ɣef ddunit :

- Ddunit d aεeddi, mačči d aεebbi.

- Ddunit d abrid n tikli , tuɣalin ɣer deffir ur telli.

- Ddunit am uxxam bu snat n tewwura, ad d-tkecmeḍ seg yiwet, ad teffɣeḍ seg tayeḍ.

- Ddunit am lṭufan / llufan, tikkelt ad d-ibedd, tikkelt ad yeɣli, alama yelmed tikli.

- Ddunit d timsirin.

- Ass i yir ddunit, iḍ i yir targit.

- Temẓi i ixeddmen ɣef temɣer.

- Limer temẓi tessen, limer temɣer tezmer.

- Temẓi tesseɣfal, temɣer tessekfal.

- Temẓi i uneggez, temɣer i umeyyez.

### Kra n yinzan ɣef lefhama :

- Lefhama tekka-d nnig tmussni.

- Lefhama εlayet, tirrugza ɣlayet.

- Lefhama am ttrika, qlil iwumi i tt-yefka.

- Win ihedren i win ifehmen, am win itetten seksu idehnen. # Ccix_Muḥend

https://sadbendali.blogspot.com/2023/10/inzan-3-n-nura-ibeknusen.html


Inzan i d-tegmer Nura Ibeknusen (2)

**Inzan ɣef lxir d ccer :***- Lxir yetbeε wawal, yettawi-d ccwal. Yif-it ma teǧǧiḍ-t ɣur-k.*

*- Lxir s ṭṭbel, yif-it fiḥel.*

*- Lxir yemmut d amengur, ccer yeǧǧa-d arraw-is.*

*- Win yebɣan lxir, ha-tt-an twaract;*

* win yebɣan ccer, ha-tt-an tqabact.*

*- Bu ccer, cfu fell-as; bu lxir err-as ayla-s.*

*- At lxir! bxir; at ccer, deg-s ay llan.*

*- Lxir, am umencar; tikkelt ɣur-i, tikkelt ɣur-k.*

*- Xedmeɣ lxir, yuɣal-iyi d ixmir.*

*- A zzher-iw aεiban, kra xedmeɣ lxir, ur d-iban.*

*- Lxir deg ufus n Rebbi, meqqer; wamma amdan, ad k-yeɣder.*

*- Lxir, d uzzal; ccer, d uffal.*

*- Lxir d ccer, d imsaεfen, akken kan i ddukulen.*

*- Win ur nezmir i lxir, yerr areṭṭal.*

*- Xdem lxir, ttu-t.*

*- Lxir s lxir, win yezwaren ay axir.*

*- Lxir, d lεali-t; xas izad*

*- Ccer, cwiṭ deg-s, d lefsad. (Ccix Muḥend)*

*Nura Ibeknusen*


Nura Ibeknusen (Nura Tafat)

Tameddurt-is:

Nuṛa Ibeknusen, d yiwet tlemẓit i d-yekkren di taddart n Yiɣil Umsed, taɣiwant n Yicellaḍen, aɣir n Bgayet. Teɣra di tesdawit Ɛebderraḥman Mira n Bgayet, anida d-tewwi turagt (licence) s tutlayt taεrabt di tesnalmudt, deg useggas 2014. Ma deg useggas n 2016, teffeɣ-d s umastir deg tussniwin n umeslay.

Xas akken ur teɣri ara Tamaziɣt-deg uɣerbaz maca, seg wakken tḥemmel-itt aṭas, tezdeɣ-as ul d wallaɣ; telmed-itt s yiman-is. Ama s yidlisen n Tmaziɣt i teqqar, neɣ s wallal n yiẓeḍwan inmettiyen, ladɣa facebook, tessaweḍ armi tesεa aswir igerrzen di tira n tutlayt-is tamaziɣt taqbaylit. Di ddeqs n yigrawen n FB, nettaf tibedrin-is d yinzan i d-tgemmer Nuṛa tafat di twacult-is.

Imi d tin yuklalen asebɣes ɣef leqdic-is, neɣtes ad d-nessuffuɣ d iḥricen inzan n lejdud i d-tettagem si tmetti . Assa! aql-aɣ ihi neldi ixef amaynut iwumi nsemma "inzan-nneɣ" ara yilin yeldi akk i wid d tid ilan inzan, ad ten-id-rnun deg ublug-nneɣ "tutlayt-inu".

Inzan ɣef tsusmi:

- *Akken yella yir awal, i tella yir tasusmi.*

*- Awal d lfeṭṭa, tasusmi d ddheb.*

*- Limer tasusmi d cci, tili agugam d amerkanti. *

*- Susem, neɣ ini-d ayen yifen tasusmi.*

*- Tasusmi sdat n lbaṭel, tessawal i ddel. *

*- Tasusmi d zzin n yimi. *

*- Tasusmi teɣleb tamussni. *

*- Tasusmi txeddem leqder.*

*- Win walan iḥemmel tasusmi, ad nwun ifent di tmussni.*

Nuṛa Ibeknusen

Inzan ɣef yiles:

*- Ulac i iẓiden am yiles, ulac i irẓagen annect-is.*

*- Ay iles yellan d aksum, d acu i k-yerran d asennan?*

*- Ay iles yellan d leḥlu, d acu i k-yerran d lqares?*

*- Bu yiles, medden akk ines.*

*- Iles yettḥawal-itent, aqerruy yettaɣ-itent.*

*- Iles-is d uḥdiq, ul-is d uḥriq.*

*- Iles-is / aqemmuc-is d amger, ifassen-is d nnger.*

*- Iles-is / aqemmuc-is d afuḥan, yerna iɣil akiwan.*

*- Tebrek n wul i yerran iles d asennan*.

Nuṛa Ibeknusen


Tameslayt, si tmedyezt n Racida Bensidhum

**Asefru si tmedyezt n Racida Bensidhum**

**Tameslayt**

Ahat ma nniɣ-d ad ɣelḍeɣ

Ayen akken iɛeddan ifut

Ur ufiɣ i wumi ara sleɣ

D imdanen tezdeɣ tatut

Yiwen yetbeɛ cciεa

Wayeḍ yeṭṭef di tlufa

S lekdeb i yettgalla

Yegzem lǧeṛṛa i lmut

Ur ufiɣ d acu ara d-iniɣ

Kukraɣ iles-iw ad yecceḍ

Ula d ayen akken gguniɣ

Ar tura yugi ad d-yaweḍ

Aki-d ay amdan n zik

Iwakken ad aɣ-temleḍ abrid

Kker-d rfed-d lqedd-ik

S lhiba-k ara nirid

Aki-d i wakken ad aɣ-d-teḥkuḍ

Ɣef tmeslayt n lejdud

Yewwi-tt waḍu mi d-isuḍ

Yekkes-as aqelmun i ugdud

A win iḥurben anida-k

Ini-d ma tewweḍ-n tiɣri

Anida-t ubrid n leslak

Ad t-netbeɛ ad naf tili

A win yefkan idammen-is

Ttxil-k nfu lxuf seg-neɣ

La yessemɣar afriwen-is

Nugad deg-neɣ ad yezdeɣ

A Dda Lmulud a yitri

I yecban ula d aggur

Lli-d allen-ik ɣas wali

Lebḥer n usirem yeqqur

Ur neẓri d acu ad d-nini

Nettɛawad timucuha

Ma s tidet neɣ d atihi

Nugi ad d-naki si tnafa

A Dda Sliman ɣas nṭeq-d

S snitra-k hder i udrar

D lesnin ur t-yeẓri ḥed

Ccuk yenneḍ-as am uzrar

Ahat lwerd ad yemɣi

Tameslayt-nneɣ ad tidir

Dda lwennas ɣas yeɣli

Tuɣac-is dayen i d ddkir.

*Racida Bensidhum*


Tadiwennit akked umaru Murad Mazri

Isem-is Murad Mazri, d amaru yettarun s Tmaziɣt, tasenfelt taqbaylit. Yekker-d deg At Ɛiysi deg wasun n At Dwala, agezdu n Tizi Uzzu di Tmurt n Leqbayel. D axeddam deg uneẓruf, daɣen d win yettarun aṭas ladɣa mi ara t-id-tettas tehregt. Ilmend n tuffɣa n wungal-is “Tibratin” deg wussan-a, nga yid-s tadiwennit, ha-t-a wacu i d-yellan deg-s:

Tutlayt-inu: Teqqimeḍ azal n ṭam yiseggasen segmi turiḍ ungal-ik amezwaru “Abrid n twaɣit”; ussan-a, tuɣaleḍ-d s umaynut.

Murad Mazri: S tidet, qqimeɣ azal n ṭam neɣ Tmanya isseggasen akken ad d-ssuffɣeɣ adlis wayeḍ neɣ amaynut ɣas ma xedmeɣ tasuqilt i yiwen udlis si tsekla tagnizit i yettekkan ɣer tsekla Tamasiḥit. Syin, ɣas akka armi d tura i d-uɣaleɣ s udlis amaynut, werǧin ḥbiseɣ tira. Ini-d aṭas n wungalen i sεiɣ akka tura, meεna urεad i d-lulen. Ahat nezmer ad d-nemmeslay ɣef wuguren-a ɣer sdat.

Tutlayt-inu: Acu d tamentilt imi terǧiḍ annect-a n wakud i wakken tuɣaleḍ ɣer tira?

Murad Mazri: Am wakken i t-id-nniɣ sufella, tira werǧin ḥbiseɣ, d asiẓreg i iweεren ass n wass-a. War aferfud, tesεam lexber ɣef temsalt-a. Asiẓreg yeḥwaǧ tadrimt, tadrimt mačči ulac, maca txuṣṣ.... Gar lmeḥwiǧat n yal ass i tudert n bnadem, tigin n leqrar tettas-d ẓẓayet, yerna mačči mi tjemεeḍ duru, ad truḥ kan akka deg ubnabak (inconnu).

Tutlayt-inu: Acu i d azwel i as-tefkiḍ i udlis-ik amaynut - wis 2, ɣef wacu i d-yettmeslay?

Murad Mazri: Azwel i as-fkiɣ d “Tibratin”. Awal itezzi ɣef twacult iɣusan seg wakken tasertit ur tefki ara i umdan ad iεac liser iɣef yennuɣ. Syin, ussan zrin, iseggasen εeddan, tuɣal temlal tasa d wayen turew. Asentel yella deg-s cwiṭ n umezruy, maca taɣessa n udlis d asugen, ɣas ma di tilawt llan wid iεacen aya. Tallit n umhersan mi tekfa, aṭas i yerǧan liser di Zzayer i d-ilulen, maca usan-d wid iqemḍen tumert deg uεebbuḍ n yemma-s, yeεni uqbel ad d-twali tudert deg wakal i d-slellin imeɣrasen s wazal n yidammen. 1963 d aseggas ideg walan medden Zzayer tayeḍ i d-ilulen, mačči d tin i d-slalen irgazen at nnif, ala d Zzayer i d-kkan seg wansi nniḍen.

Tutlayt-inu: Amek i d-tlul ɣur-k tikti n wungal-a aneggaru?

Murad Mazri: Tikti tamezwarut tekka-d seg tesgilt i walaɣ imi asentel itezzi ɣef sin imyura i yettmyarun tibratin iwakken ad imel wa i wayeḍ tudert n tmurt ideg yella. Dɣa nniɣ, wa d azwel iwatan i udlis amaynut ara aruɣ. Seg yimir, uriɣ, deg yiḍ-nni yakan, tazwert d tɣessa n wungal-iw. Ulamma mačči d wa i d ungal aneggaru. Lliɣ ttaruɣ adlis wayeḍ, dɣa mi d-tεellem deg wallaɣ-iw tikti-a, kkreɣ-as seld ad d-terwel. Seg ucrured ɣer tikli, adlis-a yewweḍ ad iwali tafat.

Tutlayt-inu: Mmeslay-aɣ-d cwiṭ ɣef yiwudam n udlis-ik, ansi i ak-d-tusa tehregt-nsen?

Murad Mazri: Am wakken i t-id-nniɣ yakan, tahregt-nsen tekka-d si tilawt. Mi lliɣ qqareɣ adlis n Si Lḥafiḍ, nniɣ awadem agejdan ad yili d win i t-yessnen, d win yessnen Bessaoud Muḥend Arab, d win yemlalen d Ṭawes Ɛemruc d wid akk yennuɣen i Zzayer tazzayrit uqbel ad d-tuɣal wissen d acu-tt.

Sεid, d awadem agejdan. Iwudam nniḍen, Uɣaza yellan d mmi-s n gma-s, Zira, Tanina, akked Amestan i yellan d arraw-is akken d tmeṭṭut-is yuḍnen. Ilaq ad d-nini d akken lḥif n ṭṭrad urεad yekfi mi d-terna taluft n wid i d-ikecmen s imrigen akken ad sbedden tigeldit-nsen war faruq. Di lweqt-nnni, tuget mazal dehnen leǧruḥ-nsen i asen-d-yeǧǧa ṭṭrad mgal Afrensis. Ihi, Sεid seg yimjuhad i d-iṣubben seg udrar akken ad yestumen s lferḥ n timunent, maca tirga uɣalent mxalfa.

Tutlayt-inu: Acu i tettwaliḍ yezmer ad ak-d-yernu wungal-a-inek i twuri-k n umaru deg yimal?

Murad Mazri: Tidet kan, ur rǧiɣ kra. uriɣ-d ungal ideg yella cwiṭ n umezruy. Ur lliɣ d amussnaw n umezruy, ur ttaεraḍeɣ ad t-iliɣ. Nniɣ-d yerna uriɣ-d, seg yidlisen i ɣriɣ yakan ɣef temsalt-a, ayen walaɣ s wallen n uneggal. Mačči d tira n umezruy, maca ḥṣiɣ dakken ayen yellan deg umezruy, yelha yiwen ad t-id-yales akken nniḍen. Ad d-yeḥku ayen yeḍran s tarrayt nniḍen. Am tmucuha yettrebbin, tineqqisin i yellan deg tmurt-nneɣ i aɣ-d-ttalsen lejdud akken ad aɣ-mlen lekyasa. Deg-s sin yiswiyen: 1- d aεeggen i usugen n umeẓyan akken ad yuɣal d amaraw, 2- d ttrebga s lekysa d temsirt ara d-naǧew seg-sent.

Tutlayt-inu: Dacu i d aɣanib n tira i tessemraseḍ?

Murad Mazri: Nekk, d win iḥemmlen tilawt n umdan. Seg tudert-is, zemreɣ ad d-aǧweɣ yal tadyant, yal asentel. Ur ttcuḥuɣ ara deg wayen yeεnan asugen maca aɣanib i sseqdaceɣ ugar d win n wallus.

Tutlayt-inu: Ahat yella kra n umaru iɣer i t-id-treḍleḍ neɣ i ak-yellan d azamul!

Murad Mazri: Am yal amaru, ccukteɣ nesεa akk cwiṭ seg wid i aɣ-yezwaren. Γriɣ aṭas n yidlisen si tsekla tagreɣlant, dɣa zemreɣ ad d-iniɣ d akken ččiɣ-d akk seg-sen; nekk s timmad-iw, seččeɣ aɣanib i sseqdaceɣ.

Tutlayt-inu: Ini-aɣ-d ma llan ɣur-k yisenfaren iseklanen nniḍen i la tessewjadeḍ?

Murad Mazri: Am wakken i t-id-nniɣ, ṭṭuqten isenfaren ɣur-i, maca akken ad walin tafat, ḥemmleɣ ad ṭṭfeɣ lweqt. Ur ttaruɣ ara akken ad d-ssiẓergeɣ, neɣ ad waliɣ ṭṭuqten idlisen-iw di tnedlisin… Mačči d wa i d iswi-w, ɣas ma neḥwaǧ aya, neḥwaǧ ad nefk i yimeɣriyen amaynut, ladɣa wid iḥemmlen tira-k a bnadem. Iswi, d akken ad yili d adlis ara inefεen, d adlis ara d-yawin ayen nniḍen i tsekla taqbaylit, d ayen ara yernun azal i tsekla n Tmaziɣt s umata.

Tutlayt-inu: Acu d tamuɣli-k ɣef waddad ideg tella tsekla tamaziɣt taqbaylit akka imira?

Murad Mazri: Ur ẓriɣ ara ma zemreɣ ad d-fkeɣ kan tamuɣli-w, yerna ma twulem, ma ad d-ternu kra neɣ mdeh. Yerna ayaddra sεiɣ azref ad d-mmeslayeɣ ɣef waya? Ilaq, imsenqed ara iwalin tilawt akken tella, ad yessenqed amek-itt liḥala n udlis aqbayli, yerna yewwi-d lḥal ad d-neg tamuɣli s tehri, syin s teɣzi ɣef wamek tella s tidet. Yelha ma nmuqel-itt s tmuɣli tuɣdimt, s tmuɣli n tidet iwakken ur neskerkis ara ɣef yiman-nneɣ, iwakken ur nettɣurru ara iman-nneɣ s kra n lekdeb. D aya, cukkteɣ, ara ɣ-yawin ad nerr di lmizan ayen yelhan d wayen ixuṣṣen. Yiwen am nekk, cukkteɣ beεdeɣ akken ad d-fkeɣ tamuɣli ɣef waya.

Tutlayt-inu: Ddeqs n yimazzagen i yugaden ɣef yimal n tutlayt-nneɣ. Wissen ma la tt-ttaǧǧan warraw-is neɣ la ten-tettaǧǧa!

Murad Mazri: Lemdeɣ sɣur jeddi d yemma imeslayen-a ideg ufiɣ tidet taqesḥant: “ayen teǧǧiḍ ad k-yeǧǧ.” Taneqlet teqqar i bab-is: “Wellah ma ur d-tefkiḍ kra i yimi-w, ma teččiḍ si lxir-iw!”

Llan wid ixeddmen, llan wid yestehzayen. D imal ara ɣ-d-yemlen ma s tidet aǧewwez-a n kra yettak anzi i wayen iwumi sfilliten.

Win i d-yeqqaren ad aɣ-teǧǧ, iban d netta i tt-yeǧǧan, ma d win i d-yeqqaren ad tidir, iban d netta ara tt-yessidren. Ayen nniḍen akk, d awal deg ubeḥri.

Tutlayt-inu: Dacu-ten wuguren neɣ yiεekkiren i tufiḍ di tira d usiẓreg n yidlisen-ik?

Murad Mazri: Nniɣ-t-id sufella yakan dakken llan sin wuguren: amezwaru, d leɣla n lkaɣeḍ d usiẓreg s timmad-is; wis sin, d lqella n yimeɣriyen. Ass-a imeɣri, aḥlil fell-as, ma ur yezmir ara ad d-yaɣ adlis ad t-iɣer. Ttemyezwaren lecɣal, seg wid merra iḥemmlen taqbaylit, ad tent-tafeḍ di tigulelt n cci. Imaẓragen, ur zmiren ara ad ṭṭfen asenfar n udlis ma ur ufin ara ɣur-s kra n ubaɣur neɣ lfayda. Wa meεdur, wa d lḥeq-is, akken qqaren. Dɣa aεekkir-a, d netta i yettaǧǧan imura ad ddun s uḥezzeb, mačči s uneggez.

Ass n wass-a, adlis aneggaru ara ttaruɣ tura yesεa azal n 900 isebtar, ini-d anta taẓrigt ara t-id-yessuffɣenbd wacḥal ara d-yesqam? Mačči d tugdi i nugad, d allalen ideg nxuṣṣ. Rnu adellel ulac, aql-aɣ nettwaḥqer yerna ad t-id-nini war tugdi. Smunedlen kullec.

Tutlayt-inu: Acu n yiwellihen i tzemreḍ ad tefkeḍ i yilmeẓyen i yebɣan ad kecmen deg unnar n tira, ara yebnun ɣef tirmit-ik?

Murad Mazri: Ur netteffer ara tilawt i wid yebɣan ad kken deg ubrid n tira, maca ilaq daɣen usebɣes. Tiderray di ddunit mačči d tid ixuṣṣen, maca ḥlawet tira, ladɣa mi ara d-yarew wallaɣ-ik tikta timaynutin. Abrid n tira ḥlaw ɣas ma deg-s llan iεekkiren d iɣeblan. Win yesεan tikti yaru-tt. Ass-a d tikti, azekka ad d-tuɣal d asenfar meqqren. Afud i yal yiwen. Deg waya, ma zemreɣ ad iliɣ am tsalelt, aql-i wejdeɣ i waya, ad d-fkeɣ ayen akk ssneɣ i wid yebɣan ad aẓen ɣer sdat.

Tutlayt-inu: Acu d azal i tla tira ɣur-k, di tudert-ik.

Murad Mazri: Tikwal, ayen akk i d-ẓẓaden iɣuraf n wallaɣ, yettuɣal am zzit ɣlayen i yettara ufus s lmidad d isekkilen, d awalen, d tifyar yemcubbaken i d-yettawin tikti tamaynut. D wa i d azal i iyi-d-ttakent tira. Deg tefyar, i yettaf wul artiḥi, ladɣa mi ara d-yeslal kra n wayen ur yerǧi ara. Am tmeṭṭut yellan s tadist, tettraǧu ad d-twali ayen ara d-tefk ɣer tudert, imiren mi t-twala, ɣas ilul-d s leεtab, lferḥ-is ad yili d ameqran.

Tutlayt-inu: Asirem-ik ameqqran, acu-t?

Murad Mazri: Asirem-iw, dakken yal aqbayli ad yekker ad yeḥrez akal n lejdud-is uqbel ad t-yečč zzman d asfel-is. Yal yiwen ad ixemmel i terwiḥt-is akken ad yessider s ttawilat yemxallafen tutlayt-is icuban taneqlet deg wakal-a ameqqran. Iɣurar kkan-d si yal tama, aman n yiman-nneɣ d win ara yesseḥbibren ɣef ugerruj-a.

Tutlayt-inu: Ma tesεiḍ kra n yizen i triḍ ad tesεeddiḍ i wid tebɣiḍ, awal a-t-an ɣur-k, fares tagnit.

Murad Mazri: Ssarameɣ ur neẓẓay ara ɣef imeɣriyen n “Tutlayt-inu” d wid i bɣiɣ ad snemmreɣ ɣef ṣṣber-nsen di tɣuri n tdiwennit-a. Bɣiɣ ad iniɣ tanemmirt i “Tutlayt-inu” i iyi-yefkan amur d uḍref deg tebḥat-is akken ad d-teg tadiwennit-a. Ssarameɣ d tin ara d-yawin kra d amaynut i tudert n wid yeqqaren s tutlayt-nneɣ.


Tamarut Racida Bensidhum:

Tarudemt n tyemmat yettarun

*Deffir tuffɣa n wungal-is amaynut “Tigusa n tissas” deg wussan-a ineggura, ɣer teẓrigin IMTIDAD, iwumi yexdem Lyazid WERDI tazwart, nuẓa ɣer tmarut Racida Bendidhum, newwi-d yid-s ameslay ɣef waṭas wudmawen n tmeddurt-is. S wul yeldin, ur tcuḥḥ ara fell-aneɣ deg usekfel n wayen yerzan tira-s, tawacult-is d tezrawin-is tisdawanin. Di taggara, nessaweḍ ɣer tegrayt dakken Massa Racida d yiwet tmeṭṭut tatrart maca ur nserreḥ i yimenzayen n tmetti taqbaylit ideg d-tekker. Tessen ad tqader, ad teg azal i twennaḍt-is d yimdanen i yettidiren deg-s. Γret yid-neɣ amagrad-a ara awen-nbudd:*

Seg useggas n 2016 mi d-yeffeɣ udlis-is amezwaru ar assa, tessaweḍ 6 yidlisen:

- Ammud n yisefra “Keltuma, yemma taεzizt”, di 2016.

- Ungal “Lḥif d usirem”, di 2018.

- Ammud n yisefra “Init-as i gma”, di 2019.m

- Ungal “Icenga n talsa”, di 2020.

- Ammud n tullisin “Iṣuḍaf n tmeddurt” akked wungal “Tigusa n Tissas”, di 2024.

- Adlis-is wi 7, d ammud n yisefra, tessers-it ɣer teẓrigin, ahat ad yettwaẓreg deg useggas ideg nella.

Idles amaziɣ aqbayli n tmarut, yettaɣ di tira-s; yezmer ad as-iḥulfu yimeɣri di tmuɣliwin i d-tettak, imeslayen i tessemras akked yisental iɣef d-tettawi awal. Yiwen seg yimenzayen-is n tira d “tuṭṭfa deg wayen yellan d aqbur maca s wudem atrar”.

Mi nesteqsa Massa Rachida ɣef wansi i as-d-tettekk tehregt, tenna-d: Tira, d tamsirt-nni i d-nlemmed seg tirmi-nneɣ di yal taɣult n tudert-nneɣ, i aɣ-yettawin ɣer yimru akken ad tt-ijerred ɣef lkaɣeḍ n yedlisen.

Axemmem n tmarut, yettemgarad, yeṭṭafar tewzel neɣ teɣzi n usentel. Ma yella d asentel wezzilen ur ttafeɣ ara ad t-sɣezfeɣ, din yettɣimi d asefru. Terna tenna “Ma yella ɣezzif wawal, yeḥmel-d wasif-nni n tikta, iban kan ad yuɣal d ungal . Ma yella d tullist, d tikkelt tamenzut i rriɣ tidmi-w ɣer-s”.

Γef usteqsi n tutlayt-inu ɣef wamek tettezgar ger talɣa tilellit d teṣkiwin timensayin n tmedyezt, tenna-d dakken d isental i yessedduyen tamsalt-agi; acku llan kra n yisefra tettaf iman-is deg-sen di talɣa tamensayt akken ad d-tawi awal fell-asen, llan wiyaḍ d talɣa tillelit i tessemras deg-sen.

Iwudam, tettawi-ten-id tmarut-nneɣ si tilawt, tettak-asen taneffut (rruḥ) ɣef leḥsab n tedyanin neɣ isental iɣef tra ad d-taru..

Ayen i as-terna tirmit-is s yisem-is d tadukturant d tabɣest, asnerni n tmusni , assaɣen d yimdanen yufraren ama d imusnawen neɣ d imura meqqren , tesnerna aḥezzeb deg-i akken ad ferneɣ isental iɣef ara aruɣ, tga assaɣ igerrzen gar-i d waṭas yemdanen.

Deg wawal-is ɣef yisental i tessemres deg yisefra-s i tura aṭas aya, tenna dakken deg-sen timsal yettidir yal yiwen deg-neɣ, d argaz neɣ d tameṭṭut; d tijmilin, d azal i wayen yellan di tudert-nneɣ am udlis, aselmad… Daɣen, yella wanida tella teɣri n tmeṭṭut, n tyemmat.... yella usirem, awal ɣef ccbaḥa n tudert, inig…

Afran n yisental, teqqen-it tmeskart ɣer tirmit deg ulmud simmal yettimɣur umaru akked ubeddel n tmuɣli n temsal n tudert seg wass ɣer wayeḍ. Tessegza-d dakken

ur nezmir ad nefren asentel ɣef wayeḍ maca d tirmi i as-iteggen azal i temsirt d-nlemmed akken ad tt-yaru yimru-w.

Deg wayen yerzan assaɣ n Racida Bensidhum akked tutlayin, tettwali-t d taɣuri d unadi yis-sent i usnerni n tmussniwin. Si tama nniḍen, tessaram ad tawi ayen yellan di teqbaylit ama d tutlayt-is d wayen icudden ɣer yidles aqbayli, beṛṛa n tmurt. Annecta, tebɣa-t mačči kan d ayen tettaru nettat, maca ula dayen ttarun wiyaḍ.

Tira ɣer R.Bensidhum d tanumi d wansay, tezga tcudd ɣer tudert-is, ger udlis d yimru, ɣas ma si tikkelt ɣer tayeḍ tettaǧǧa-ten, imi yettili wayen i tt-yettaṭṭafen. Akka imira, yettuḥettem fell-as ad tefk akud-is i yelli-s tamecṭuḥt maca teẓra belli ad tuɣal alamma d tira.

Am tuget n yimura, tameskart n “tigusa n tissas”, tessaram ad tessiɣ deg yimeɣriyen-is imaziɣen iqbayliyen d wiyaḍ, lebɣi n unadi ɣef tmusni, tayri n tɣuri n yedlisen, asnerni n lebɣi n tira deg widen yurez ukukru. Si tama nniḍen, tessebɣas-iten ad beddlen axemmem neɣ tamuɣli ɣer kra n temsal di tmetti taqbaylit war ma tnul neɣ thudd tissas n umdan.

Adlis-is aneggaru, d isem-is i d awal-is imi d-yettawi ɣef tissas n umdan d argaz neɣ d tameṭṭut, amek i yezmer ad tent-yeẓẓu di tudert-is neɣ di tudert n yimdanen-nniḍen. Amdan i d-yekkren di tmetti taqbaylit yeẓra dakken llant temsal nettkukru ad tent-id-nini imi nettagad timetti abeεda attεeddi ɣef yigerdan deg uɣerbaz neɣ di beṛṛa d wayen i d-yettaǧǧa way-agi di tnefsit-nsen… Llant daɣen temsal-nniḍen i tesnubget tmeskart ad tent-afen deg wungal mi ara t-ɣren.Isental i teεna, mačči yiwen. S umata, d ayen yerzan tameṭṭut d wazal-is di tmetti taqbaylit, di twacult-is, deg uxeddim-is, di tudert-is nettat s timmad-is.

Ger yimenzayen-is, tebder-d ddeqs n yiṭabuten i tebɣa ad ttwakksen neɣ ad tettubeddel tmuɣli fell-asen. Deg umedya, tenna-d ɣef urgaz amek i d-yewwi lḥal ad yili ɣer yelli-s, ɣer weltma-s, ɣer yemma-s, ɣer tmeṭṭut s umata.

Tabɣest “taseklant” n tmarut, teǧǧa-tt terna-d amedya i ur nuɣ ara tanumi nsell-as ɣer yimura-nneɣ, d iḍ amenzu n teslit deg uxxam n urgaz-is (la nuit de noce).

Ayen i d-yewwi udlis “tigusa n tissas” d amaynut, yessemgared-it ɣef yidlisen imezwura, d iwellihen s way-s yeččur. Tikkelt-a, tamarut tura-d ɣef kra n temsal iwumi nga azal di tudert-nneɣ maca azal-nni, taggara, yettuɣal-aɣ-d s yir tagnit.

Tira n wungal-a, teṭṭef azal n 4 yiseggasen imi yal tikkelt ideg ara t-tɣer tmeskart, ad as-tleqqem. Dɣa simmal tettεawad-as taɣuri, tettaf isental neɣ tamiwin ara ternu neɣ ara tekkes.

Iwudam n wungal-is akk εzizit fell-as, yal yiwen s wazal-is, imi yal yiwen d acu-tt temsirt neɣ izen i d-yettawi. Acu kan ahat tesmenyaf Saliḥa imi d yiwet yellan deg tilawt, d tameṭṭut mm-tebɣest , tefren-itt ad tili d tajmilt i nettat akked d tiden igan am nettat.

Nessuter-as i tmeskart n wungal, ad d-tmel tamsirt i tra ad tt-lemden yimeɣriyen seg-s, tenna-d dakken ama d argaz ama d tameṭṭut, yal wa d amdan i yella, akken yebɣu yili: Tudert d tiεekmin, yal yiwen dacu yerfed, ur ilaq ara ad ten-nettwali d izegnan n umdan. Ma d agrud, ɣur-s, d lǧeṛṛa n yimawlan i yeṭṭafar, daymi tessutur deg yimawlan ad issinen anida ara srusuyen iḍarren-nsen.

Deg yiwet tnila, terna tmudd i yimeɣriyen yiwen yizen i yuklalen ad yili d tabdert. Ha-t-aya:

Win iwumi iruḥ udrim, ulac dacu i as-iṛuḥen

Win iwumi truḥ tezmert, yella wacu i as-iruḥen.

Win iwumi ṛuḥent tissas, ulac dacu i as-d-yeqqimen.

Γef tifin n yixef i unadi adukturan, ibeddi ɣef twacult-is akked useddu n yidlisen-is; tenna-d dakken d nettat kan i d ixef-nsent akk, fell-as i bnant; Acu kan, yal yiwen itett seg wakud n wayeḍ. Maca tidet, kan ččan-as akud i duktura, aya sḥissifeɣ aṭas fell-as. A Mass Bendali, llant tεekmin ttagint ad rsent ma nerfed-itent, abeεda taεkemt n twacult. Terna tenna di tririt-is: “nekkni, d timetti isebken, d timetti yebnan ɣef “wakka i ilaq”, abeεda tameṭṭut, yettiwεiṛ fell-as ad tebru i teεkemt n twacult akken ad teḍfer isenfaṛen-is”.

Xas yelha usuddes n wakud, ɣer tmarut R.Bensidhum yedda akken tedda tudert-is, akud tikkelt yeǧǧa-tt, tikkelt usan-d deg yiwen ubrid, i aɣ-d-tenna. Daymi teqqar yal tikkelt, akken myezwarent temsal, u diɣen akken llant tεekmin, nerfed-itent. D tagi i d tudert-is, yal tikkelt sani yerra yis-s wakud. Acu kan, nettat tumen ayen qqaren at zik: ssuq ssbeḥ i t-fran. Yelha yiwen ma yekker-asent taṣebḥit.

Imi teẓra dakken tameddurt-is n tyemmat mačči d tin fessusen, tessaɣay-as aḥebber (i Massa Racida), acku mi ara d-yili uzɣan ɣef udlis, tetthabi mi ara d-yaweḍ umeslay ɣef wayen yeεnan tawacult, asegmi n tarwa, iwellihen ɣef tudert sumata. Γef waya i d-tenna “ferneɣ s telqey ama d isental ama d imeslayen s wayes ara d-aruɣ”. Tudert-is, tufa-tt d tala n temsirin, yal tikkelt dacu d-tettagem si tirmi-s n tyemmat, i d-tenna; ayen telmed, tettaru-t-id akken ad yili d tamsirt ula i wiyaḍ.

Γef usteqsi-nneɣ ma “Yella wasmi d-teskecmeḍ iḥulfan-im n tyemmat deg yidlisen-im?”, ha-tt-a tririt-is:

Llant temsal ideg d aḥulfu n tyemmat i d-yettarun, abeεda ayen icudden ɣer yiwellihen i tarwa. Ttaruɣ ayen iɣef riɣ ad segmuɣ fell-as tarwa-w. Tamsalt i ttagadeɣ mi ara imɣuṛent, ur bɣiɣ ara ad afent ayen yemgaraden ɣef wayen iɣef ten-ṛebbaɣ, imi ur bɣiɣ ara ad ten-ḥerzeɣ ma yella di tira-w ad afen ayen-nniḍen. Aya yella-d s waṭas deg wungal “Tigusa n Tissas”.

Imi neẓra azal n tarwa ɣer tyemmat, ur neǧǧi ara tagnit ad tezri war ma nesteqsa Massa Racida ɣef tmuɣli n yessi-s Anayis d Tmilla. Dɣa, nessekfel-d si tririt i aɣ-d-tefka dakken d tamuɣli n usirem i lant, ferḥent mi ara d-ilint temliliyin akken ad ddunt yid-s, zgant yid-s. Tettwali-tent yal mi ara uɣalent s axxam, zun wwint yid-sent taɣawsa icuban agerruj imi d tidet win yugmen tamusni d agerruj i yesεa ɣur-s.

Tamaẓuẓt-is Tamilla, mazal ur tefhim mliḥ azal n tira maca tameqqṛant Anayis tettwali-tt ger yineglusen i tettidir yal tikkelt ideg ara d-yili ama d amaynut sɣur-s neɣ sɣur yimura-nniḍen di tmesriyin. Tidmi-nneɣ deg way-a: d ayen igerrzen ma irebba walbaεḍ tarwa-s ɣef tayri n tɣuri d tira.

Tamarut Racida Bensidhum, tenna-d belli yessi-s d tabɣest-is akken ad teddu ɣer sdat di yal taɣult n tudert-is, mačči kan di tira. Yal yiwet tesεa ɣur-s azal-is, akken d-myezwarent di tlalit. Isteqsiyen-nsent akken ad gzunt ugar n temsal yettawi-yi ɣer yimru acku llan kra n yisteqsiyen ugaren leεmeṛ-nsent abeεda tamenzut. Tettwali deg-s yemma-s d tamarut-nniḍen ara d-yeflalin imi tt-tettxalaf di tmuɣli xas akken tla 7 yiseggasen kan di leεmeṛ-is

Di taggara n tdiwennit-nneɣ d tmarut Racida Bensidhum, neǧǧa-as ad tesseggri s yiwellihen i tezmer ad tmudd i tyemmatin yettarun, yettrebbin. Ha-t-a wamek i d-terra:

- Yal yiwet s tudert-is, maca iwellihen i zemreɣ ad ten-id-fkeɣ : ad am-iniɣ a tameṭṭut ulac acu yezwaren ɣef tarwa-m. Tira d asirem-im, arraw-im diɣen; maca ma yella teǧǧiḍ tira i kra n wakud, ulac d acu ara tt-iḍurren; ma yella d tarwa, ttḥulfun ugar, simmal ttimɣuṛen, ttḥasaben-aɣ imi ten-neǧǧa.

- Ad d-fkeɣ amedya sɣur-i: yelli tameqqrant, yiwet tikkelt qqimeɣ yid-s, ttmeslayeɣ ɣef kra n temsal . Yella wacu i as-nniɣ ur cfiɣ texdem-it, terra-iyi-d: ih! acku ulac-ikem, tettaruḍ.

- Tira tuḥwaǧ akud , tuḥwaǧ tamusni d cwiṭ n tayri maca tarwa uḥwaǧen kra yellan deg-m d tayri-m, d akud...

- Tamuɣli-w nekk: akken myezwarent temsal. Γef waya, ulac-iyi deg waṭas n temliliyin, ama d tidwilin, d tifaskiwin, d timesriyin n udlis neɣ d azenzi s ubuddu.

- Smenyafeɣ yennuɣna lebɣi-w ama di tira ama di duktura-inu, ama deg uxeddim, wala ad nnuɣnint yessi imi ulac-iyi.

* Di taggara, tesnemmer-aneɣ Racida Bensidhum. Ha-t-a wacu d-tenna:

- Tazwara, tanemmirt a Mass Bendali

ɣef tdiwennit, tanemmirt ɣef wazal i as-tgiḍ i tira-w.

- Tagara, ad k-snemmreɣ i tikkelt-nniḍen ɣef isteqsiyen-ik, d isteqsiyen s wazal-nsen.

- Ssarameɣ-ak afud igerrzen di leqdic-ik aseklan.

*Tutlayt-inu*

*https://sadbendali.blogspot.com/2024/05/tamarut-racida-bensidhum-tarudemt-n.html*